
ZAČINI
Začini su nezaobilazni sastojak svih svjetskih kuhinja. Korištenje im seže davno u prošlost kada su predstavljali povod za otkrića, ratove te bili važna stavka u svakoj trgovini. Možemo slobodno reći da su začini mijenjali svijet i povijest. Cijena grama papra bila je jenaka cijeni grama zlata. Sol je bila tako dragocjena da se njezino prosipanje smatralo pravom nesrećom, što je preraslo u praznovjerje. Vrste začina u raznim svjetskim kuhinjama imaju korijen u klimatskim uvjetima toga podneblja. To trebamo imati na umu kada koristimo začine. Također, pri kombiniranju začina trebamo slijediti neka pravila, a to su da biljke istog podneblja uglavnom “idu” zajedno. Začini sigurno nisu glavni sastojak jela, ali su nezaobilazni sastojak bez kojega nema ukusnoga i zdravog jela. Umjetnost kuhanja se jednim (većim) dijelom temelji na pravilnoj upotrebi začina. 
Trebamo imati na umu da začini nisu prvenstveno namijenjeni poboljšavanju okusa hrane već oni imaju zadatak olakšavanja probave, stvarajući hranu lako probavljivim stimuliranjem izlučivanja želučanih sokova. Kao što će te vidjeti na sljedećih nekoliko stranica, začini, osim što stimuliraju probavu, služe kao pomoć u održavanju zdravlja, te potiču rad svih organa pa tako i mozga. Osim fizičkoga zdravlja oni su vrlo važni pri održavanju ravnoteže ljudskoga uma i duha za što nalazimo potvrdu u ayurvedskoj medicini. Pravi izbor začina uklanja tromost, depresiju, neraspoloženje, osjećaj hladnoće i mrzovolju. 
Anis (Pimpinella anisum)

Ostala imena: slatki komorač, slatki kopar, slatki kumin.

Koristi se sušeno sjemenje usitnjeno neposredno prije kuhanja radi zadržavanja maksimuma ljekovitog svojstva. Anis je slatkog okusa pa se prvenstveno koristi u slatkim jelima, kruhu, umacima te salatama. Anis je odlično sredstvo protiv vjertrova, grčeva i loše probave. Također je dobar ako tijekom jela zbog nervoze progutamo zrak, kao i kod problema migrene ako je na probavnoj osnovi (bol u sljepoočnicama najčešći je zbog vjetrova).

Asafoitida (Ferula asafoetida)
Ovo je jako aromatična smola (dobivena iz drveta) koja ima osvježavajuća svojstva. Glavno djelovanje je olakšavanje probave, naročito je poželjno koristiti asafoitidu kod mahunarki. Dobro je sredstvo za iskašljavanje i blagi je laksativ koji olakšava probleme kod ljudi sa opstipacijom, dok kod normalne probave ne uzrokuje probleme. Također oslobađa vjetrove. Jelu daje lagani okus mješavine ćešnjaka i luka tako da može biti zamjena za one koji ne podnose luk ili češnjak.

Bosiljak (Ocimum basilicum)

Ostala imena: bosilje, bazilika
Koristi se u svježem ili osušenom stanju, a dodaje se salatama, sirovom povrću, gljivama, kravljem siru, umaku od rajčice i juhama od povrća. Njegovo je djelovanje protiv napuhavanja kod problema sa crijevima i želučanim katarom i upalama, te kod plućnih problema i upala mokraćnih puteva. Dobro se slaže sa češnjakom, lukom te maslinovim uljem i limunovim sokom u salatama ili kao preljev za tjesteninu (pesto).
Cimet (Cinnamomum ceylonicum)
Najčešće se koristi u slatkim jelima, kompotima i toplim napitcima (yoga čaj). Cimet rasplamsava probavnu vatru agni i dobar je protiv prehlade. Mješavina cimeta, đumbira, linčića i kardamona izuzetno djeluje protiv kašlja (kao čaj).

Crna gorušica (Brassica nigra)

Gorušica osim u senfu koristi se i kod kuhanja tako da se na zagrijanom ulju kratko proprži. Hrana se dodatkom gorušice postaje lako probavljiva. Gorušica se koristi kod loše probave, vjetrova i kod neredovite stolice. Kao začin najčešće se koristi u pripremi indijskih jela.

Češnjak (Allium sativum)
Koristi se kao dodatak skoro svim varivima i salatama. Njegovo djelovanje je široko; od olakšavanja probave (vjetrovi), antibakterijskog, povoljno utječe na jetru, žuč, regulira crijevnu floru, snizuje povišeni krvni tlak i masnoću u krvi te ublažava bolove u zglobovima. Čini svu hranu lakše probavljivom i probuđuje agni. Češnjak mnogi proglašavaju biljkom s najširim i najdjelotvornijim ljekovitim svojstvima. 

Čili (Capsicum frutescens)
Čili je plod tropske paprike koji se suši i melje zajedno sa sjemenkama. Čili je izuzetno jakog okusa i do dvadeset puta ljuči od ljute paprike. Dodaje se u sva variva naročito u mahunarke jer ih čini lakšim za probavu. On podstiče probavu i pražnjenje crijeva te dobro djeluje na podizanje energije i osjećaja topline za hladnih dana. Dobro djeluje na otklanjanje tamasa
.
Osim suhog crvenog čilija, u indijskoj kuhinji se koristi i svježi zeleni čili, a ponekad i kombinacija oba čilija.

Za razliku od papra i feferona ne predstavlja problem ljudima s osjetljivim želucom ili hemeroidima; to vrijedi naročito u slučaju ako se kombinira s ostalim začinima indijske kuhinje.
Ingver (Zingiber officinalis)
Ostala imena: Đumbir, ingver, ginger
Ingver se može koristiti u svježem ili u suhom stanju. On podstiče probavu, stimulira agni, a hrana pripremljena na taj način postaje lako probavljiva. Ingver izaziva znojenje, otklanja sluz te je dobar protiv kašlja, upale sinusa i svih kapha
 poremećaja. Može se koristiti i kao sredstvo protiv opstipacije jer pokreće blokiranu energiju. On je jedan od važnih sastojaka u yoga čaju.
Može se koristiti i ulje ingvera za masažu protiv upale mišića i reuma. Upotrebljava se gotovo u svim jelima slanih, slatkih pa do čaja. Ljudi slabog apetita ili loše probave mogu uzimati mali komadić svježeg ingvera sa malo šećera pola sata prije jela. Ingver je jedan od rijetkih začina koji se dobro slaže gotovo sa svim drugim začinima, a po novijim istraživanjima ima i antikancerogeno djelovanje.
Jira – Iranski Kumin (Cuminum cyminum)
Upotrebljavaju se sjemenke, cijele ili samljevene kao dodatak svim varivima koje pripremamo na indijski način. Stimulira probavu i jedan je od glavnih dodataka svakoj masali i curryju. On je vrlo intenzivnog okusa te time prevladava nad drugim začinima s kojima se miješa u hrani. Pri nabavci moramo paziti da ga ne zamijenimo s običnim kuminom koji po svom ukusu nije ni sličan iranskom kuminu.

Kardamon (Elettaria cardamomum)
Kardamon možemo naći u prodaji kao zatvorene zelene mahunice ili kao prah. Izuzetno je aromatičan te se koristi u čaju, kolačima ili voćnim salatama. Djeluje na stimulaciju agni-probavne vatre, a ujedno djeluje stimulativno, jača srce i pluća, oslobađa vjertrove i osvježava dah. U Indiji se dodaje u čaj, a beduini ga dodaju u kavu jer ublažava loše djelovanje kofeina.

Mahunica kardamona se može žvakati radi umirenja, osvježavanja daha te za bolji rad mozga.

Kim (Carum carvi)
On je jedna od najstarijih europskih začinskih biljaka. Najčešće se koristi kao začin u varivima od kelja, cikle, svježeg i kiselog kupusa, sirevima, ali isto tako u velikim količinama koristi se i u kruhu i pecivima. Može se koristiti i mlado lišče kima i to u salatama ili kao dodatak varivima i juhama. Kim kao i anis, komorač, korijandor i kumin (jira) djeluje protiv napuhanosti i ujedno blago stimulira izlučivanje probavnih sokova. Kim se može koristiti i kao sredstvo protiv proljeva tako da se sjemenke preprže na suhoj tavi i samelju. Kod proljeva i crijevnih smetnji uzme se jedna četvrtina žličice.

Klinčić (Caryophyllus aromaticus)
Klinčić je vrlo aromatična biljka sa vrlo širokom lepezom upotrebe i ljekovitih svojstava. Koristi se u slatkim jelima, raznim napitcima i slanim jelima. Kličić možemo koristiti i samljeven u prah ili čitav. Jednako kao i kardamon ili ingver možemo ga žvakati. Kličić je vrlo dobar antiseptik, od davnina se koristi protiv zubobolje, kod suhog kašlja, za osvježavanje daha te kao stimulans probavi.
Komorač (Foniculum vulgare)

Najčešće se koriste suhe sjemenke i to kao dodatak kolačima i kruhu. Može se dodati samljeven u brašno te se tako dobiva drugačiji okus peciva. Također se dodaje u juhe, variva i umake. Komorač je sredstvo za jačanje probave te djeluje kao pročišćivač dišnih puteva.

Kopar (Anethum graveolans)

Kopar je vrlo omiljen dodatak u jelima u našim krajevima te se koristi kao začin od umaka, juha pa do variva (buča, krastavci itd.). Osim svježih listova koriste se i sjemenke kopra u pripremi zimnice. On se loše slaže sa većinom začina zbog svoje specifične aromatičnosti. Uz kopar možemo koristiti peršin, papar i eventualno kiml. Djeluje protiv nadimanja, regulira probavu te podstiče stvaranje mlijeka kod dojilja. Kada se koristi čaj sa medom prije spavanja, djeluje protiv nesanice, a nezaslađeni se koristi protiv štucanja i povraćanja.

Korijandor (Corijandrum sativum)
Korijandor je uz kumin najčešće upotrebljavani začin u indijskoj kuhinji. Koristi se samljeven u prah ili čitave sjemenke. Svježe lišće korijandora se može naći gotovo u svakom slanom indijskom jelu (kao kod nas peršinovo lišće). Dobar je protiv vjetrova, stimulira probavu te se može koristiti i kao čaj protiv alergija, za otklanjanje osjećaja peckanja kod mokrenja i protiv vjetrova.

Kurkuma, turmerik (Curcuma longa) Turmeric

Kurkuma je biljka srodna ingveru i dobiva se mljevenjem suhog korijena biljke curcuma longa. Prah je žute boje, ugodna mirisa i blagog okusa. Kurkuma je začin koji se može dodavati u sva jela, slana i slatka. U industriji se koristi kao jestiva boja u zamjenu za jaja (tjestenine, sladoledi, kolači itd.). U istu svrhu može se koristiti i u domaćinstvu, a u Indiji se koristi i za bojanje tkanina.

Kurkuma je izuzetno važan začin jer pomaže boljoj resorpciji bjelančevina iz hrane, djeluje i kao pročišćivač krvi te se koristi kod viška mokraćne kiseline u tijelu. Mokraćna kiselina se, zahvaljujući kurkumi, izlučuje putem znoja te tako rasterećuje bubrege. U kombinaciji sa ghijem dobra je za brže zarastanje rana i opeklina, a može se koristiti i kao pomoć u terapiji čira na želucu. Kurkuma se stavlja i u neke kreme za lice protiv bubuljica. Kurkumu bi trebali uključiti u svakodnevnu prehranu, jer ima i jako antikancerogeno djelovanje.

Lovor (Laurus nobilus)
Lovor također podstiče probavu, a najčešće se dodaje mahunarkama. Kuhan u jelu osim arome dobar je i protiv kašlja. Lovor može poslužiti i kao sredstvo protiv žižaka i moljaca koji napadaju pšenicu, rižu i brašno. Tada se stavi u sve posude u kojima čuvamo namirnice.

Majčina dušica (Thymus vulagris)

Majčina dušica i timijan su dvije vrlo srodne i slične biljke. U kuhanju se više koristi timijan iako su im djelovanja na organizam ista, kao i okus. Timijan se upotrebljava za jela od mahunarki, krumpira, juhe i umake (naročito od rajčica). Majčina dušica neutralizira masnoću i korisna je za probavu i pluća. Djeluje na rastvaranje sluzi i ublažava grčeve i kašalj. Djeluje antiseptički. Dobro se slaže sa lovorom, celerom, peršinom, češnjakom i mažuranom te se najviše koristi u pripremi jela sredozemne kuhinje.

Matičnjak (Melisa officinalis)

Miris matičnjaka podsjeća na limun te se koristi kao začin u svim jelima gdje bi dodali limun. Koristi se u umacima i jelima od gljiva. Matičnjak djeluje na otklanjanje problema sa vjetrovima i crijevnim grčevima. Djeluje protiv povraćanja i mučnina tijekom trudnoće, kod migrena i premorenosti, kao i protiv proljeva.

Čaj od matičnjaka u koji dodate i prstohvat mente zasigurno će otkloniti mučninu bilo kojeg porijekla, smiriti će živce i osvježiti čitavo tijelo. Eterično ulje matičnjaka se koristi u lječenju herpesa.

Mažuran (Majorane hortensis)

Mažuran je začin vrlo sličan origanu te se koristi za sva jela mediteranske kuhinje kao i origano. Dobro pristaje umaku od rajčica, krumpiru te grahoricama. Izvrsno ističe miris gljiva, a naročito šampinjona i bukovača. Mažuran djeluje protiv svih grčeva od mišićnih, crijevnih do kašlja. Djeluje protiv klonulosti, potištenosti, glavobolje i želučane nervoze.

Menta (Mentha piperita)

Metvica se upotrebljava u slanim i slatkim jelima. Može se dodati u brojna jela od povća, a naročito u grahorice koje postaju lakše probavljive. Ona smiruje bolove i grčeve, lupanje srca zbog nervoze i nemir. Najčešće se koristi kao čaj, a dobro se slaže sa bosiljkom, limunovom koricom i cimetom.

Muškatni oraščić (Myristica fragrans)
Muškatni orščić je najbolje naribati neposredno prije upotrebe jer brzo gubi aromu. Koristi se u varivima (najčešće u sirnim umacima) i kolačima. Treba ga uzimati vrlo pažljivo u malim količinama zbog njegovog jakog djelovanja. Može se uzimati i u čaju. Njegovo djelovanje je osjevažavajuće za srce i mozak, a koristi pri otklanjanju nadutosti, proljeva, opće slabosti, slabe kontrole mokrenja, gubitka apetita i poremećaja jetre i slezene.

Origano (Origanum vulgare) mravinac

Najčešće se koristi u jelima od rajčice, pizzama i ostalim sredozemnim jelima. Povoljno djeluje na čitav nervni sustav, liječi prehladu, bolesti želuca, maternice i pomaže kod slabe probave. Ako vam je origano prejak možega ga zamjeniti timijanom.

Papar crni (Piper nigrum)

Koristi se skoro u svim slanim jelima, a u Indiji čak i u slasticama. Pooboljšava lučenje probavnih sokova, koristi se kod opstipacije, vjetrova i gubitka apetita. Ali se ne preporučava ljudima sa čirom na želucu i problemima s crijevima te hemeroidima. U tim je slučajevima izvrsna zamjena ingver (naročito svjež) jer jelu daje željeni ljutkast okus, a vrlo povoljno djeluje na navedene poremećaje.

Peršin (Petroselinum hortense)

Peršin je sigurno najčešći začin u našim krajevima. Vrlo je važno, da bi iskoristili njegova bogata ljekovita svojstva, dodati ga u gotovo jelo (ne kuhati). Peršin je vrlo vrijedan izvor vitamina C, snižava povišeni krvni tlak te je diuretik.

Šafran (Crocus sativus)

Najčešće se koristi za bojanje hrane i to najčešće u riži i mliječnim slasticama kojima daje specifičan, blagi okus. Šafran djeluje na umirenje bolova. Aroma šafrana se slaže sa kardamonom. 

ZAPADNA KUHINJA
OPĆI RECEPTI
1. USOLJENE CRVENE PAPRIKE
Sastojci: 
2 kg crvenih rogova, 40 dkg soli
Paprike očistimo od koštica, prepolovimo i operemo. Dobro ih osušimo jer preostale kapi vode uzrokuju kvarenje. Zatim ih sameljemo na mašinu koja se obično koristi za mljevenje mesa i pomiješamo sa soli. Tekućinu koja nastaje pri mljevenju ne bacamo. Smjesu punimo u staklenke koje smo prethodno oprali i osušili bez brisanja krpom u pećnici na 100 °C. Taj način je dobar za spremanje sve zimnice. Paprike bi trebali stavljati u manje staklenke. Poklopce prebrišemo medicinskim alkoholom i čvrsto poklopimo na staklenke. Tako pripremljene paprike mogu stajati i do dvije godine, s tim da se jednom otvorena staklenka spremi u hladnjak. Koristimo ih umjesto crvene paprike, poboljšavaju okus i boju gotovo svim jelima.

2. DOMAĆA VEGETA

Sastojci: 
1 kg mrkve, 1 kg paprika, 25 dkg peršinovog korijena, 25 dkg celerovog korijena, 25 dkg korabice, 25 dkg poriluka, 25 dkg lišća od peršina i celera, 80 dkg soli

Povrće dobro operemo, očistimo od koštica i dobro osušimo. Sve sameljemo u mašini koja se obično koristi za mljevenje mesa, dodamo sol i sve dobro pomiješamo. Stvorit će nam se pritom veća količina tekućine, ali ona će se kasnije prožeti s povrćem. Vegetu pokrijemo krpom i ostavimo na sobnoj temperaturi 12 sati. Poslije toga smjesu još jednom dobro promiješamo i spremamo u staklenke pripremljene kao i u prethodnom receptu. Možda nam se čini da je pravljenje domaće vegete prenaporno i komplicirano, ali trud se svakako isplati jer je puno zdravija od kupljenih pripravaka. Ta količina traje oko 2 godine i nevjerojatno poboljšava okus svih jela. Od vegete možete i spremiti i brze juhe ili umake tako da skraćuje pripremu mnogih jela.
3. AJVAR

Sastojci: 

5 kg crvenih rog paprika, 2 kg manjih patlidžana, 4 čili papričice ili puna žličica praha, 4 režnja češnjaka, 1 l ulja, 3 žlice soli ili više prema ukusu, papra po želji, 3 žlice običnoga bijelog octa

Paprike operemo, osušimo i stavimo peći u pećnicu na nenauljeni lim. Pečemo ih na 200 °C dok im korica ne posmeđi i napuhne se. Gotove pokrijemo krpom i ostavimo da se ohlade. Patlidžane ispečemo na isti način samo vremenski nešto dulje (ovisno o veličini, dok ne omekšaju, a kora im postane naborana). Paprike ogulimo i izvadimo im peteljke s košticama. Sok koji se cijedi iz paprika svakako sačuvamo. Patlidžane također ogulimo. Oboje sameljeno u mašini koja se obično koristi za mljevenje mesa zajedno s čilijem i češnjakom. U veliku posudu u kojoj ćemo kuhati ajvar stavimo ulje koje zagrijemo da zapucketa. Ulje skinemo s vatre i dodamo mu samljevenu smjesu te sve dobro pomiješamo da se prožme. Ajvar stavimo nazad na vatru i kada zakipi kuhamo ga 25 minuta miješajući da ne zagori. U kuhanju dodamo mu sol, papar i čili u prahu. Nakon prvih 25 minuta dodamo ocat i kuhamo još 15 minuta. Još vrući ajvar stavljamo u staklenke pripremljene kao u prethodnim receptima te ih odmah zatvorimo. Važno je poklopce oprati medicinskim alkoholom. Vruće staklenke zamotamo u više kuhinjskih krpa ili vuneni prekrivač da što dulje zadrže toplinu te da se polako hlade. Paprike i patlidžan možemo pripremiti i dan prije kuhanja. Ajvar se može koristiti cijelu godinu, a tamniji rub koji se na vrhu stvori tokom vremena nije pokvaren. Pokvareni ajvar mora imati plijesan ili gljivice.
JUHE
1. BISTRA JUHA
Sastojci: 

5-7 mrkvi, 3-4 peršina, 1 korijen celera, 1 korabica, 3 lista kelja ili jedan poriluk, 1 krumpir, 1 luk, 2 režnja češnjaka, 1 paprika, sol, papar, soja sos, ghi ili ulje

Sve povrće očistimo i ogulimo te nasjeckamo na sitnije komadiće osim paprike, luka i češnjaka koje ostavimo u komadu, a peršinovo lišće odvojimo. Povrće prelijemo sa 2-3 litre vode te stavimo kuhati. Posolimo i popaprimo. Kad povrće omekša, procijedimo juhu pritiskanjem povrća u cjedilu. U gotovu juhu dodamo žličicu ghija ili žlicu ulja, soja sosa po želji, nasjeckani peršinov list i rezance. Osim navedenog povrća u juhu možemo dodati plavu korabu, pastrnjak, rajčicu, grašak, mladi grah ili drugo povrće po želji. Isto tako povrće ne trebamo procijediti već poslužiti se juhom umjesto tjestenine. Takva je juha i puno zdravija i zasitnija.
2. BRZA BISTRA JUHA

Sastojci: 

2 žličice domaće usoljene vegete, 2 žlice soja sosa, pola male glavice luka, režanj češnjaka, 1 žličica ghija ili malo ulja

U litru vode stavimo sve sastojke i kuhamo 15 minuta. Na kraju izvadimo luk i češnjak te zakuhamo rezance. Ova je juha izvrsna kao temeljac za kuhanje sejtana, sojinih medaljona ili komadića. U tom slučaju u nju dodajemo i žličicu usoljene paprike ili pola žličice crvene paprike. Količinu soja sosa ili vegete možemo povećati ili smanjiti prema vlastitom ukusu.

3. JUHA OD CVJETAČE

Sastojci: 

1 glavica cvjetače (oko 1 kg), 1 žlica oštrog brašna, ulje, žlica kiselog vrhnja, žličica usoljene domaće vegete, peršinov list, sol, papar, malo muškatnog oraščića (neobavezno)

Cvjetaču razdvojimo na cvjetiće, a lišće ako ga ima sitno narežemo. Sve dobro operemo i skuhamo u 1-2 litre vode kojoj smo dodali sol, vegetu i češnjak. Kada cvjetača omekša ocijedimo je i zadržimo vodu u kojoj se kuhala. Odvojimo par ljepših cvjetića, a ostatak usitnimo mikserom ili žlicom za pire krumpir. Na malo ulja stavimo žlicu brašna i pustimo da se zapjeni (ne smije potamniti). Na brašno dodamo usitnjenu cvjetaču koju zalijemo s toliko vode u kojoj se kuhala da dobijemo gustu juhu. Juhu prokuhamo 5 minuta i dodamo još vode ako se previše zgusnula. Na kraju začinimo naribanim muškatnim oraščićem, paprom, nasjeckanim peršinom i umiješamo žlicu vrhnja. Poslužujemo sa odvojenim čitavim cvjetićima i eventualno sa preprženim kockicama kruha. Takvu juhu možemo pripremiti i od brokule, zelene cvjetače ili neke druge slične vrste. Umjesto vrhnja u juhu možemo dodati jogurt koji je lakše probavljiv, a jelu daje osvježavajuće kiselkast okus.
4. LJETNA JUHA
Sastojci: 

½ kg korabice (zajedno sa liščem), 3 srednja krumpira, 1 luk ili svežnjić vlasca, svežanj kopra, žličica misa, ili dvije žlice soja sosa, 2 dcl vrhnja za kuhanje ili kiselog vrhnja, žlica ghija ili maslaca, sol, papar

Ogulimo korabice i krumpire, a lišće korabica odvojimo od žila. Povrće narežemo na kockice, lišće na rezance i kuhamo u kipućoj vodi 15 minuta. Na ghiju kratko prepržimo sitno nasjeckani luk te na njega stavimo povrće koje smo predhodno lagano izdrobili vilicom. Kratko propirjamo te zalijemo vodom u kojoj se kuhalo. Začinimo misom, soli i paprom. Juhu kuhamo dok se povrće potpuno ne raspadne. Par minuta prije kraja u juhu dodamo sitno nasjeckani kopar i vrhnje. Juha se može poslužiti vruća ili mlaka.
5. MINESTRONE

Sastojci: 

25 dkg mladog graha, 25 dkg zelenih mahuna, ½ manje glavice zelja, 2 mrkve, 1 krumpir, 25 dkg raštike (prokelj), 1 paprika, 1 luk, ½ kg rajčica, 2 žlice maslinovog ulja, mažuran, lovorov list, 2 režnja češnjaka, 10 dkg širokih makarona bez jaja, sol, papar, soja sos

Zelje narežemo na rezance i zajedno sa grahom stavimo kuhati u posoljenu vodu. Dodamo lovorov list i soja sos. Nakon 10 minuta kuhanja dodamo mahune narezane na komadiće i raštiku narezanu na rezance. Nakon još 15 minuta dodamo mrkvu i krumpir narezane na kockice. Rajčice potopimo u vrućoj vodi, ogulimo, odstranimo koštice i nasjeckamo. Dodamo u juhu zajedno sa očišćenom cijelom paprikom. Vode u toku kuhanja mora biti toliko da pokriva svo povrće. Kad svo povrće omekša, na maslinovom ulju prepržimo sitno nasjeckani luk i češnjak te time zalijemo juhu. Odmah zakuhamo tjesteninu i kuhamo još desetak minuta. Na kraju začinimo mažuranom, sjeckanim peršinom i paprom. Prije posluživanja iz juhe izvadimo papriku i lovor te posipamo naribanim sirom po želji. U minestrone možemo dodavati i razne druge vrste povrća koje nađemo trenutno na tržnici.

6. LJETNA JUHA OD GRAHA

Sastojci: 

1 kg mladoga graha, 1 luk, 3 mrkve, komad celerovog korijena, 1 paprika, malo koncentrata rajčice, 3 režnja češnjaka, ½ žličice crvene paprike,  1 žličica borovice, lovorov list, 3 žlice soja sosa, žličica ružmarina, sol, papar, ulje, jabučni ocat (neobavezno)

Celerov korijen i mrkvu očistimo i sitno naribamo. Papriku i luk sitno nasjeckamo. Na ulju kratko prepržimo luk te na njega dodamo naribano povrće i papriku. Kratko propirjamo i začinimo koncentratom rajčice, soja sosom i paprom. Nakon toga dodamo grah koji zalijemo s toliko vode da pokriva. U grah stavimo čitave režnjeve češnjaka, lovorov list, borovicu i ružmarin. Kuhamo na laganoj vatri dok grah ne omekša. Prije posluživanja izvadimo lovor i češnjak te dodamo par kapi octa. Ako nam je juha prerijetka možemo je zgusnuti sa dvije žličice brašna koje smo razmutili u malo vode.
7. KREM JUHA OD ŠPAROGA

Sastojci: 

1 konzerva šparoga, 3 dcl slatkog vrhnja ili vrhnja za kuhanje, 2 dcl mlijeka, 2 dcl vode ili povrtnog temeljca, 1 dcl jogurta, sol, papar, ½ žličice senfa, žličica ghija ili maslaca, muškatni oraščić

Dodatak: 1 mrkva, 1 poriluk, 1 kriška celera (neobavezno), ulje za prženje
Šparoge ocijedimo, isperemo pod mlazom vode i izmiksamo s vrhnjem, mlijekom i vodom. Izmiksane šparoge stavimo kuhati, dodamo ghi, sol i papar. Juhu kuhamo dok ne dobijemo željenu gustoću. Mrkvu, poriluk i celer očistimo i narežemo na vrlo tanke rezance. Ako smo povrće prali, moramo ga dobro osušiti. U dubokoj posudi zagrijemo dovoljno ulja te u njega stavimo rezance povrća. Rezanci moraju „plivati“ u ulju. Gnijezda povrća pržimo dok ne postanu hrskava te ih ocijedimo na papirnatom ubrusu. Prije posluživanja u juhu umiješamo jogurt te na sredinu svakog tanjura stavimo gnijezdo prženog povrća. Uz juhu možemo poslužiti i prepržene kockice kruha.

TJESTENINE, PECIVA I PRILOZI
1. POGAČICE OD LISNATOG TIJESTA
Sastojci: 
½ kg oštrog brašna, 2 kravlja sira (oko ½ kg), 40 dkg maslaca, ghija ili margarina, 1 prašak za pecivo, sol

Zamijesimo tijesto od svih sastojaka te ga stavimo u hladnjak da odstoji ½ sata. Tijesto razvaljamo na otprilike 1 cm debljine te presavijemo tako da rubove spojimo u sredini, opet preklopimo na pola te ponavljamo postupak sve dok tijesto ne možemo više presavijati (oko 4 puta). Prije svakog presavijanja tijesto dobro pobrašnimo da se slojevi ne slijepe. Nakon toga tijesto ponovno razvaljamo i ponovimo postupak presavijanja i posipanja brašnom. Na kraju tijesto opet razvaljamo i izrežemo na kvadrate željene veličine. Pogačice pečemo na nezamašćenom limu, na 200 °C dok ne dobiju blago rumenu boju. Ako želimo pogačice možemo posipati sezamom, makom, naribanim sirom ili nekim drugim sjemenkama po želji. Prije posipanja gornji sloj pogačice premažemo vodom ili uljem da bi se sjemenke uhvatile. Važno je napomenuti da se „ostaci“ nakon rezanja pogačica ne smiju ponovo mijesiti jer se gubi slojevitost. Dio oštrog brašna možemo zamijeniti fino mljevenim kukuruznim brašnom.

2. TIJESTO ZA SAVIJAČU

Sastojci: 
25 dkg glatkog brašna, žlica ulja, malo octa, sol
Brašno prosijemo u posudu, u sredini napravimo udubljenje u koje stavimo ulje, ocat i sol. Zatim polako dodajemo mlaku vodu i istovremeno mijesimo. Dodamo toliko vode da tijesto bude mekano i rastezljivo. Tijesno ne smije imati grudvice, ono mora biti potpuno glatko. Nakon toga ga premažemo uljem i poklopimo toplom (zagrijanom) posudom te ostavimo ½ sata na toplome. Tijesto stavimo na stol posipan brašnom, razvaljamo te razvlačimo rukama (polako da ne pukne) preko rubova stola. Što tanje tijesto uspijemo razvući to bolje. Još je bolje ako tijesto razvlačimo preko čistog bijelog stoljnjaka, jer ćemo ga poslije lakše savijati. Tako pripremljeno tijesto možemo ostaviti da se osuši i upotrijebiti kasnije. Za punjenje možemo naribati jabuke sa šećerom i cimetom, zaslađeni kravlji sir sa groždicama, slani sir, slani sir sa naribanom bućom, trešnje ili višnje sa šećerom i krušnim mrvicama, ispirjane gljive i naribani sirovi krumpir ili bilo što drugo po vašoj želji i mašti.
3. TIJESTO ZA PIZZU

Sastojci: 
25 dkg oštrog brašna, 2 žlice ulja, kocka svježeg ili vrećica suhog kvasca, malo šećera, žličica soli

U zdjelicu razmrvimo kvasac, pošećerimo ga i zalijemo sa 2 dcl mlake vode ili mlijeka. Dobro promiješamo, poklopimo i stavimo na toplo mjesto da se kvasac „digne“. Prosijano brašno također stavimo na toplo da se ugrije. Nakon otprilike pola sata kvasac stavimo u sredinu brašna, dodamo 2 dcl mlake vode, ulje te napravimo meko tijesto. Tijesto prekrijemo krpom i ostavimo na toplom oko ½ sata. Kad se tijesto „digne“, razdijelimo ga na 3 ili 4 dijela koje rukama oblikujemo u okrugle pogače. Na nauljeni kalup za pizzu (ili običan lim) stavimo pogaču i razvučemo je rukama do rubova. Pizze premažemo uljem, umakom od rajčica, stavimo željeni nadjev i pečemo oko ½ sata na 200 °C.
4. SLANCI

Sastojci: 
1 kg oštrog brašna, 6 dkg kvasca, ½ l mlijeka, 2-2/5 dcl ghija ili ulja, sol, parmezan ili ribani tvrdi sir

Kvasac razmrvimo, dodamo mu žličicu šećera, žlicu brašna i malo mlakog mlijeka. Stavimo ga „dizati“ na toplo mjesto kao i sve ostale sastojke, da se ugriju. Pomiješamo brašno, kvasac, mlijeko, ulje i sol. Tijesto dobro umijesimo, pokrijemo i ostavimo na toplom još ½ sata. „Dignuto“ tijesto razdijelimo u loptice veličine jajeta. Svaku kuglicu razvaljamo u krug koji dlanom zavijemo u roščić. Štangice poslažemo u nauljeni lim, premažemo ih uljem, posipamo parmezanom i ostavimo da se još malo „dižu“ na toplom. Stavimo ih u već zagrijanu pećnicu i pečemo na 200 °C dok ne dobiju zlatnu boju.
5. TIJESTO ZA LAZANJE I TORTELINE

Sastojci: 
5 velikih šalica oštrog brašna, 2 šalice vode, prstohvat kurkume, sol

Od svih sastojaka umijesimo glatko tijesto. Ako je tijesto prežilavo neće se dati valjati pa mu dodamo još vode. Za lazanje tijesto podijelimo u pet djelova te svaki razvaljamo tanko (par milimetara). Listove ostavimo da se suše 1 sat te ih izrežemo na kvadrate stranice 9 cm. U kipuću slanu vodu uronimo lazanje (odjednom 5-6 komada) i kuhamo par minuta. Da se lazanje nebi slijepile, u vodu za kuhanje dodamo malo maslaca ili ulja. Kuhane lazanje isperemo hladnom vodom i ocijedimo na kuhinjskoj krpi. Dalje postupamo po receptu za lazanje.

Za torteline osušeno tijesto razrežemo na kvadrate promjera 5 cm punimo nadjevom i preklopimo u trokutiće kojima čvrsto stisnemo rubove vilicom. Torteline kuhamo u slanoj vodi, ocijedimo i prelijemo umakom od rajčice, hrena ili kopra, preprženim krušnim mrvicama i vrhnjem ili zalijemo bešamelom i naribanim sirom. Najjednostavniji nadjev za torteline je kravlji sir sa češnjakom i soli, a prema želji to mogu biti i prijane gljive, sojine ljuspice, pirjano razno povrće, masline itd. Ako želimo zelene lazanje ili torteline, u tijesto umiješamo jednu šalicu skuhanog i izmiksanog špinata.

6. KROKETI OD KRUMPIRA

Sastojci: 
1 kg krumpira, 4 žlice oštrog brašna, sol, papar, kurkuma
Napravimo smjesu od brašna, vode, soli, papra i kurkume (gustoće kao za palačinke). Krumpir ogulimo i naribamo (na ribež za jabuke) direktno u smjesu te promiješamo. Prema želji krumpira može biti više ili manje. Na ugrijano ulje žlicom stavljamo smjesu te svaki kroket lagano stisnemo da dobije oblik pogačice. Pržimo na obje strane dok ne porumeni. U smjesu možemo dodavati još i vrhnje, jogurt, namrvljeni panir ili tofu, luk ili začine prema želji.
7. ZEMEN KNEDLI

Sastojci: 
3-4 žemlje, 2 dcl vrhnja, 3 žlice brašna, malo griza, 1 dcl mlijeka, vezica peršina, sol, 1 žlica ghija ili maslaca

Jednu žemlju narežemo na sitne kockice i prepržimo na malo ulja do zlatno smeđe boje. Ostale žemlje također narežemo na kockice i izmijesimo sa svim ostalim sastojcima osim griza. Na kraju dodamo ispržene kockice i lagano promiješamo. Ako je smjesa premekana dodamo griz i oblikujemo okruglice. Knedle stavimo kuhati u uzavrelu vodu par minuta. Ako se bojimo da će nam se knedle raspasti, smjesu možemo staviti na komad alufolije koji zavijemo u rolu i krajeve čvrsto zavijemo. Takvu „štrucu“ kuhamo u uzavreloj slanoj vodi oko ½ sata. Prije zavijanja foliju premažemo uljem da se smjesa ne zaljepi. U knedle možemo staviti i i sitno nasjeckani češnjak ili drugo začinsko bilje po želji. Zemen knedle poslužujemo uz razne umake (od gljiva ili sojinih komadića) pirjano povrće, kiselo zelje ili po želji.
8. KNEDLE OD SIRA

Sastojci: 
40 dkg suhog kravljeg sira, 10 dkg griza, 2-3 žlice mekog brašna ili crnog brašna, 2-3 žlice krušnih mrvica ili preprženih sjemenki suncokreta vrlo sitno samljevenih, 8 dkg margarina ili ghija, 2 žlice vrhnja, sol

Od svih sastojaka zamijesimo glatko tijesto. Ako je tijesto ljepljivo dodamo još brašna. Pobrašnjenim rukama odvajamo komade velične oraha i oblikujemo kuglice. Oblikovane knedle ostavimo da odstoje 1 sat prije kuhanja. Knedle polagano spuštamo u uzavrelu slanu vodu te kuhamo par minuta nakon što isplivaju na površinu. Knedle izvadimo, nakratko uronimo u hladnu vodu te ocijedimo. Kuhane knedle možemo preliti preprženim krušnim mrvicama i služiti sa kiselim vrhnjem kao slanu varijantu ili s marmelaom ili šećerom kao slatko. Umjesto mrvica knedle možemo poslužiti i uz razna druga jela ili umake.
9. ZELENI NJOKI

Sastojci: 
1 kg špinata ili 1 paketić zamrznutog, ½ kg starijeg kruha, 2 velike žlice kiselog vrhnja, 3 dcl mlijeka, 10 dkg oštrog brašna, sol, maslac

Kruh narežemo na vrlo male kockice i prelijemo toplim mlijekom. Lagano promiješamo i ostavimo da odstoji poklopljeno. Za to vrijeme sitno nasjeckamo lišće špinata. Ako upotrebljavamo smrznuti špinat trebamo ga puno ranije odlediti i staviti u sito da se ocijedi višak vode. Na kruh dodamo tako ocijeđeni špinat, vrhnje, brašno i sol te dobro zamijesimo. Smjesa se ne smije odvajati (dodajte još malo mlijeka), ne smije biti premekana i ljepljiva (dodajte još brašna). Tijesto oblikujemo u tanku kobasicu koju režemo na komadiće dugačke oko 2 cm. Njoke spuštamo u proključalu slanu vodu i kuhamo par minuta kad isplivaju na površinu. Vruće njoke prelijemo otopljenim maslacem da se ne slijepe. Posipamo naribanim sirom i poslužujemo. Možemo poslužiti i uz razne druge umake, pirjano povrće ili prema želji.
NAMAZI I UMACI
1. ZAČINJENI TOPLJENI SIR
Sastojci: 
1 kg kravljeg sira (ne vodenog), 10 dkg maslaca ili ghija, 1 žličica sode bikarbone, sol, lišće celera, lišće peršina, vlasac, drugo začinsko bilje prema želji (češnjak, mažuran, kopar itd.)

Svo začinsko bilje sameljemo u mikseru za frape ili mlincu za kavu zajedno sa soli sodom bikarbonom. Promiješamo sir, začine i maslac u glatku smjesu. Tu smjesu stavimo u posudu i kuhamo nad većom posudom kipuće vode (na pari). Sir neprestano miješamo dok ne postane gustoće marmelade. Lim premažemo maslacem te u njega istresemo sir koji ostavimo da se ohladi. Ako kravlji sir sadržava previše vode, ocijedimo ga preko noći u gazi.
2. LAGANA VEGETARIJANSKA MAJONEZA

Sastojci: 
2-3 žlice senfa, 2-4 žlice ulja, 4 dcl kiselog vrhnja, sol, papar

Ulje i senf dobro izmiješamo električnim mikserom tako da dobijemo glatku smjesu. Posolimo i popaprimo. Polagano umiješamo vrhnje (BEZ MIKSERA!!!). Takva majoneza je izvrsan preljev raznom povrću i salatama npr. francuska salata. Po ukusu u majonezu možemo dodati sitno nasjeckane kisele krastavce, nasjeckani vlasac, kapare itd.

3. PESTO

Sastojci: 
1-2 dcl maslinovog ulja, 3 režnja češnjaka, 1 žlica tvrdog naribanog sira, svježi ili osušeni bosiljak, svježi ili osušeni timijan, vezica svježeg peršinovog lišća, sol, papar, 2 žlice pinjola ili badema (neobavezno)

Sve sastojke osim naribanog sira dobro izmiksamo u mikseru. Umak začinimo sa soli i paprom te par kapi limuna. Pesto koristimo kao umak za sve vrste tjestenina ili kao preljev za kuhano povrće (blitva, kelj, krumpir itd.). U pesto možemo nasjeckati i crne masline. U pesto je najbolje staviti svježe začinsko bilje od kojeg je najvažniji bosiljak (basilikum) dok sve ostale možemo izostaviti. Ako koristimo bademe, prethodno ih ogulimo.

VEGETARIJANSKI ODRESCI
1. POHANI PANIR
Sastojci: 
Panir od 4 l mlijeka, 4 žlice oštrog brašna, ¼ žličice kurkume, 2 žlice kiselog vrhnja, ½ žličice senfa, sol, papar, 2 žlice sosa od soje, krušne mrvice

Panir (vidi indijska kuhinja) izrežemo na kriške debele oko 1 cm i osušimo. Smiješamo vrhnje, kurkumu, senf, sol, papar i soja sos. U tu smjesu dodamo brašno i toliko vode da dobijemo gušću homogenu smjesu (malo gušće nego smjesa za palačinke). Kriške panira umačemo u tu smjesu i zatim u mrvice te pržimo na vrućem ulju. Nakon prženja panir pokapamo limunovim sokom i poslužujemo uz grah ili krumpir salatu. Također pohani panir možemo poslužiti i uz ostale priloge i umake. Istu smjesu za paniranje možemo koristiti i za razno povrće, gljive i sojine proizvode. Umjesto krušnih mrvica možemo koristiti i sitno samljevene sjemenke suncokreta ili sezama ili njihovu mješavinu s mrvicama. Sjemenke ćemo najlakše usitniti u mlinčiću za kavu. Umjesto običnog brašna možemo još bolje koristiti slanutkovo brašno. 
2. POPEČCI OD CVJETAČE

Sastojci: 
1 cvjetača (oko 1 kg), oštro brašno, kiselo vrhnje, ½ žličice kurkume, mlijeko, sol, papar, limunov sok

Za umak: 25 dkg šampinjona, 1 manji luk, sol, papar, žličica vrhnja, crvena paprika, mažuran
Cvjetaču podijelimo na cvjetiće i kuhamo u kipućoj posoljenoj vodi oko 10 min. Izmiješamo tijesto od brašna, žlice vrhnja, kurkume i mlijeka. Tijesto mora biti gušće nego za palačinke. Posolimo, popaprimo i ostavimo da malo odstoji. Za to vrijeme cvjetaču ocijedimo i pokapamo sa limunovim sokom. Svaki cvjetić namočimo u tijesto i odmah stavimo pržiti u kipuće duboko ulje. Kada popečci dobiju zlatnu boju izvadimo ih na upijajući papir da se ocijede od viška ulja. Gljive naribamo na ribež za jabuke.
Na malo maslaca prepržimo sitno nasjeckani luk te mu dodamo gljive. Posolimo, popaprimo i pirjamo dok suvišna voda ne ishlapi. Dodamo vrhnje i mažuran te kuhamo 2-3 minute. Umak poslužujemo uz poprečke i pire krumpir ili tjesteninu. Popečke od cvjetače možemo poslužiti i s umakom od kopra ili hrena ili po želji.

3. ODRESCI OD TRI VRSTE SIRA

Sastojci: 
5 dkg naribanog ementalera, 5 dkg edamera ili parmezana, 4 trokutića topljenog sira ili 1 trokut gorgonzole, 2 dcl mlijeka, 7-10 dkg griza, 5 dkg oštrog brašna, 1 žlica vrhnja,  muškatni oraščić, sol, papar, krušne mrvice, ulje

Pomiješamo mlijeko sa 2 dcl vode, posolimo, popaprimo, naribamo muškatni oraščić i stavimo kuhati. Kada provrije polako dodamo brašno i griz stalno miješajući da se ne stvore grudice. Kuhamo oko 10 minuta (dok se ne zgusne) stalno miješajući. U smjesu dodamo sve ostale sastojke i miješamo na laganoj vatri dok se sve ne prožme. U nauljeni lim utisnemo smjesu (debelo 1-2 cm) i pustimo da se potpuno ohladi (najbolje preko noći). Nožem narežemo kvadrate 4x4 cm, svaki utapkamo u krušne mrvice i pržimo u dubokom ulju dok ne postanu zlatno smeđe boje. Dok se kvadratići prže ne smiju se doticati. Pržene odreske stavimo na više slojeva upijajućeg papira da se dobro ocijede. Odreske serviramo uz razne salate (grah, krumpir, francuska salata, umake ili po želji). Dobrog su ukusa i topli i hladni.
4. OKRUGLICE OD BLITVE

Sastojci: 
1 kg blitve (mlade bez stapke), 10 dkg kozjeg sira ili fete, 6 žlica maslinovog ulja, sol, 3 žlice sezama ili suncokreta, malo soja sosa, maslac

Operemo i skuhamo blitvu te je ocijedimo čvrsto stiskajući među dlanovima. Odvojimo je u više manjih kupova. Svaki oblikujemo u kuglicu u koju utisnemo malo sira. Svaku kuglicu čvrsto stisnemo u šaci te ih posložimo u lim namazan maslacem. Na svaku stavimo mali listić maslaca i premažemo rastpoljenim maslacem da se ne osuše. Pečemo u pećnici na 180 °C 10 minuta. Na maslinovom ulju prepržimo sjemenke do zlatno smeđe boje, dodamo im malo soja sosa i prelijemo preko okruglica. Poslužujemo ih sa svježim rajčicama ili krastavcima ili po želji.
5. ODRESCI OD NARANČASTE LEĆE

Sastojci: 
25 dkg narančaste leće, 2 luka, 4 klinčića, lovorov list, timijan, 1 mrkva, 1 žlica maslinovog ulja, 1 žlica maslaca ili ghija, 2,5 dcl vode sa žličicom usoljene vegete i soja sosom, 4-5 žlica prekrupe (bulgar) ili griza, 1-2 žlice vrhnja, 5 dkg naribane gaude, peršinov list, sol, papar, muškatni oraščić, mljeveni korijandor i kumin (neobavezno)

Leću namočimo preko noći u 2,5 dcl vode. Drugi dan u nju stavimo luk u koji smo zaboli klinčiće, lovorv list i malo timijana. Drugi luk i mrkvu sitno nasjeckamo ili sameljemo. U tavi zagrijemo maslinovo ulje i maslac te na njih stavimo nasjeckani luk i mrkvu. Na to dodamo leću sa svim sastojcima te zalijemo sa 2,5 dcl vode sa vegetom (domaćom ili usoljenom) i soja sosom. Kuhamo 35 minuta te nakon toga izvadimo luk, lovor i grančice timijana. Umiješamo griz i ohladimo. U ohlađenu smjesu naribamo sir, dodamo vrhnje, peršin, sol, papar, muškatni oraščić, korijandor i kumin. Ako je smjesa prerijetka dodamo griza ili krušnih mrvica. Nauljenim rukama oblikujemo odreske koje pržimo na ulju ili roštilju.
6. PUNJENE GLJIVE
Sastojci: 
1 kg većih šampinjona, manja glavica luka ili mladi luk, 10 dkg tvrdog sira, sol ili 1 žličica usoljene paprike, papar, 1 žlica kiselog vrhnja, peršinov list, oko 3 žlice krušnih mrvica, ulje

Gljive dobro operemo i pažljivo odvojimo klobuke od peteljki. Klobuke ostavimo da se osuše, a peteljke naribamo na sitniji ribež. Luk nasjeckamo što sitnije i lagano pržimo na vrlo malo ulja. Dok luk postane proziran dodamo mu naribane peteljke, posolimo i popaprimo. Pirjamo 5 minuta. Kada se smjesa malo ohladi dodamo joj nasjeckani peršinov list, naribani sir, vrhnje i krušne mrvice. Smjesu raspodijelimo u klobuke koje poslažemo u nauljeni lim. Pečemo u pećnici oko pola sata na 200 °C. Poslužujemo toplo ili hladno uz razne salate.

7. ZLATNE OKRUGLICE

Sastojci: 
½ kg starog bijelog kruha ili žemlji, 10-15 komada sitnih šampinjona, 1 vrhnje, vezica peršinovog lišća, 5 dkg parmezana, krušne mrvice, sol

Kruh dobro izmrvimo, zalijemo vrhnjem i rukom dobro izmijesimo. Smjesi dodamo parmezan, sol i sitno nasjeckani peršin. Ako nam je tijesto mrvičasto, dodamo mu malo mlijeka tako da se da mijesiti. Oprane i osušene gljivice posolimo i popaprimo te kratko prepržimo u tavi. Od tijesta napravimo kuglice malo veće od gljivica. U svaku kuglicu utisnemo gljivicu i mokrim rukama oblikujemo lopticu. Okruglice uvaljamo u mrvice i pržimo na laganoj vatri u dubokom ulju dok ne postanu zlatno smeđe boje.

8. BEČKI ODRESCI

Sastojci: 
većih sojinih medaljona ovisno o broju osoba, domaća vegeta ili vegetarijanska povrtna kocka, usoljena paprika ili crvene paprike, tamari (sos od soje), sol, papar, tvrdi sir, smjesa za palačinke (brašno i voda), krušne mrvice

Medaljone stavimo kuhati u vodu u koju smo dodali 1-2 žličice domaće vegete ili 2 kocke, 2 žličice paprike i dosta tamarija (radi boje i okusa). Pažljivo posolimo ako je uopće potrebno jer su svi sastojci za juhu poprilično slani. Okus medaljona ovisi o juhi u kojoj se kuhaju tako da ona mora biti dobro začinjena kao i za sve sojine pripravke. Medaljone kuhamo oko 45 minuta i ocijedimo te lagano pritisnemo rukom da nisu previše vodeni. Svaki medaljon zarežemo po duljini i u porez stavimo krišku tvrdog sira. Rez pritisnemo prstima i, ako mislimo da je potrebno, pričvrstimo čačkalicom. Zatim odreske uvaljamo u gustu smjesu za palačinke (još bolje ako smo je napravili od slanutkovog brašna) i u mrvice. U mrvice možemo pomiješati malo mljevenog sezama, suncokretovih sjemenki ili lješnjaka što će još poboljšati okus medaljona. Pržimo ih u dubokom ulju dok ne porumene. Poslužujemo uz francusku salatu, rizi-bizi, prženi krumpir, grah salatu ili uz neko drugo varivo, prilog ili salatu. Gotove odreske pokapamo limunovim sokom. Na isti način možemo pohati i komade sejtana.
SLANE PITE, PALAČINKE, PIZZA I OSTALA JELA
1. ZELENA PITA
Sastojci: 
12 listova tijesta za savijače bez jaja ili domaće razvučeno tijesto, 1 kg blitve ili špinata, 1 kravlji sir, 1 kiselo vrhnje, 4-5 režnjeva češnjaka, sol, ulje

Sir dobro ocijedimo od viška vode. Dobro je već pri kupovini izabrati što suhlji sir. Blitvu očistimo, operemo i skuhamo u što manje neposoljene vode oko 10 minuta. (Blitvu kuhamo na taj način da bi zadržali što je moguće više vitamina.) Nakon toga blitvu premjestimo u posudu u koju smo stavili što hladniju vodu. Odmah zatim ocijedimo blitvu tako da je dobro stisnemo rukama. Sitno nasjeckamo češnjak i blitvu te ih pomiješamo sa sirom. Smjesu dobro izmiješamo i posolimo. U nauljeni lim složimo 3-4 lista tijesta tako da svaki lagano premažemo uljem (najbolje kistom). Na listove rasporedimo 1/3 smjese i pokrijemo s 2 lista koja između premažemo uljem. Postupak ponovimo još 2 puta i zadnji sloj pokrijemo sa svim preostalim tijestom. Pitu zalijemo vrhnjem koje smo lagano posolili te pečemo na 200 °C dok površina lagano ne porumeni. Serviramo toplo ili hladno.
2. SLANA SAVIJAČA

Sastojci: 
12 listova tijesta za savijače bez jaja ili domaće razvučeno tijesto, 30-50 dkg šampinjona, 30 dkg krumpira, 20 dkg tvrdog sira, 1 luk, 1 kiselo vrhnje, malo koncentrata rajčice, sol,  papar, ulje ili ghi, ½ žličice senfa, mažuran (neobavezno), peršinov list

Gljive operemo i nasjeckamo na ploškice. Sitno nasjeckani luk prepržimo na ulju dok ne postane proziran (ne smije posmeđiti). Na luk dodamo gljive, rajčicu, sol, papar i mažuran te ih kratko propirjamo. U međuvremenu naribamo sir i oguljeni krumpir na ribež za jabuke. Kada gljive omekšaju (ne moraju upiti svu vodu koju su pustile) maknemo ih s vatre i umješamo u njih krumpir, sir, senf i peršnov list. Na mokru kuhinjsku krpu poslažemo 3 lista tijesta tako da svaki malo pouljimo kistom. Na tijesto rasporedimo ¼ smjese te pomoću krpe zavijemo u rolu. 4 komada savijače poslažemo jednu do druge u nauljeni lim i zalijemo s vrhnjem koje smo lagano posolili. Pečemo na 200 °C dok lagano ne porumene. Poslužujemo uz salatu po želji. Umjesto gljiva možemo upotrijebiti sojine proteine u pahuljicama pripremljene kao za “fleisch” makarone ili dimljeni tofu. Ako niste spretni u zavijanju savijače, listove možete posložiti jednostavno kao u prethodnom receptu.
3. TIJESTO A LA PANA

Sastojci: 
paket tjestenine bez jaja (pužići ili makaroni ili prema želji), 2 trokuta sira gorgonzole, 2 kisela vrhnja ili 1 kiselo i jedno slatko, 20 komada oraha, sol, papar, muškatni oraščić

Na vrlo laganoj vatri rastopimo gorgonzolu u vrhnju. Posolimo prema želji i dodamo malo papra i naribanog muškatnog oraščića te nasjeckane orahe. Umak pomiješamo sa skuhanom i ocijeđenom tjesteninom te poslužmo posipano naribanim sirom. U umak možemo dodati i sitno nasjeckano lišće rikole (dalmatinska riga).
4. FRANCUSKE PALAČINKE

Sastojci: 
oko 35 dkg oštrog brašna, 20 dkg šampinjona, sol, papar, ulje, nasjeckani peršinov list ili neko drugo začinsko bilje po želji (mažuran, timijan ili oregano), oko ½ kg tvrdog sira, 1 kiselo vrhnje

Brašno zamutimo s toliko vode da dobijemo smjesu kao za normalne palačinke. Smjesu nikako ne radimo s mlijekom kao za slatke palačnke. Dok miksamo dodamo i žlicu ulja. U izmiksanu smjesu dodamo sitno nasjeckano začinsko bilje, sol, papar i sitno naribane gljive. Ispečemo nešto deblje palačnke. Pečenje mora biti nešto dulje nego obično radi gljiva (ne smiju ostati “gnjecave”). Sir narežemo na šnite debele oko 1 cm. Kriške moraju biti takve da stanu u palačinku. Na svaku palačinku stavimo jednu krišku te preklopimo dvije i dvije stranice palačinke tako da dobijemo četvrtasti paketić. Paketiće poslažemo na lagano nauljeni lim, premažemo vrhnjem (preko vrhnja možemo posipati i sezama) te zapečemo u pećnici. Serviramo toplo uz razne salate.
5. “PAŠTA ŠUTA”

Sastojci: 
paket tjestenine bez jaja (najbolje špageti), 1,5 kg rajčica ili 2,5 dcl domaće ukuhane rajčice ili konzerva pelata, 1 luk, 3 režnja češnjaka, maslinovo ulje, žličica šećera, timijan ili oregano, mažuran ili bosiljak, peršinov list, 10 crnih maslina (neobavezno), sol, papar

Svježe rajčice operemo, zarežemo križić na dnu i potopimo u kipuću vodu. Ostavimo ih tako 15 minuta ili dulje radi lakšeg guljenja. Nakon toga ih ogulimo i nasjeckamo. Na čistom maslinovom ulju prepržimo sitno nasjeckani luk tako da postane proziran. Ako nam je okus maslinovog ulja prejak možemo ga pomiješati s običnim uljem. Na luk dodamo rajčice ili pelat, nasjeckani češnjak, šećer, po prstovet ili više timijana i mažurana te peršinovog lista po želji. Umak pirjamo na laganoj vatri polupokriven i ne dodajemo vodu. Ako upotrebljavamo ukuhanu rajčicu tada dodamo nešto vode i kuhamo svega 5-10 minuta. Dok se umak pirja masline oslobodimo od koštica i nasjeckamo na kolutiće te odmah dodamo umaku. Umak je gotov kad se rajčice gotovo potpuno raspadnu i postanu gusta smjesa. Kuhane i ocijeđene špagete prelijemo pripremljenim umakom i ostavimo da odstoje 5 minuta poklopljene prije posluživanja. Na kraju špagete možemo posipati naribanim sirom. Ako volite, uz peršinov list mnogi u ovom receptu upotrebljavaju i celerov list, ali pripazite na količinu jer je celer vrlo aromatičan.
6. PIKANTNI ŠPAGETI

Sastojci: 
paket debljih špageta bez jaja, 20 dkg sira mozzarella  ili neki drugi sir prema želji (dobro pristaje i tvrdi kozji sir), 2 paprike (najbolje crveni rog), 2 ili 3 žlice maslinovog ulja, 3 režnja češnjaka, 2 žlice kapara, malo čili praha, sol, nasjeckani peršinov list

Češnjak očistimo i sitno nasjeckamo zajedno s peršinovim listom. U tu smjesu umiješamo maslinovo ulje i kapare. Ostavimo da odstoji da bi se okusi dobro proželi. Za to vrijeme ispečemo čitave paprike na tavici s malo ulja. Okrećemo ih da se ravnomjerno ispeku. Kad su gotove, poklopimo ih i pustimo par minuta radi lakšeg guljenja. Oguljene paprike narežemo na rezance i dodamo smjesi s kaparama. Smjesu stavimo na vatru i vrlo kratko propirjamo (par minuta). Posolimo i dodamo čili. Na tako pripremljen umak dodamo skuhanu i ocijeđenu tjesteninu te na kockice narezan sir. Par puta dobro promiješamo na vatri i poslužujemo. Umjesto češnjaka, radi promjene okusa možemo koristiti i luk.

7. SICILIJANSKA PASTA
Sastojci: 
paket tjestenine bez jaja (najbolje makarona), 1 veći vrganj ili 1 srednji patlidžan, 2 srca artičoka (može i iz konzerve), 3-4 rajčice ili malo pirea od rajčica, 3 režnja češnjaka, 3 žlice maslinovog ulja, timijan ili oregano, sol, papar, naribani kozji sir, svježi bosiljak (ako imamo)

Na maslinovo ulje stavimo pržiti nasjeckani vrganj ili kockice patlidžana. Ako je patlidžan gorak možemo prethodno kockice posoliti, malo ostaviti da odstoje i ocijediti od gorčine. Nakon što vrganj kratko popržimo na laganoj vatri dodamo mu nasjeckane artičoke i nasjeckani češnjak. Pirjamo poklopljeno i dodamo rajčice koje smo prethodno potopili u kipuću vodu, ogulili i nasjeckali. Umak pirjamo poklopljen dok vrganj i artičoke ne omekšaju. Ako umak počne zagorijevati dodamo mu malo vode. Umak prelijepo preko skuhane i ocijeđene tjestenine i posipamo s naribanim kozjim sirom.

8. ŠPAGETI S TIKVICAMA

Sastojci: 
paket špageta bez jaja, 1 kg manjih tikvica, 1 slatko vrhnje, 2 žlice maslaca ili ghija, ½ žličice crvene paprike, malo čili praha, ½ žličice senfa, ½ žličice mažurana, pola paketića dimljenog tofua ili panir od 1 litre mlijeka, sol, papar

Operemo i osušimo tikvice. Izrežemo ih na dugačke i što tanje rezance. Tofu narežemo na kockice i stavimo pržiti na maslac ili maslinovo ulje zajedno s tikvicama. Začinimo s crvenom paprikom, čilijem, senfom, mažuranom te posolimo i popaprimo. Odmah dok tikvice malo omekšaju zalijemo ih vrhnjem i još kratko prokuhamo. Umak pomiješamo s kuhanim i ocijeđenim špagetima.
9. NABUJAK OD SIRA

Sastojci: 
paket tjestenine bez jaja (najbolje školjkica ili širokih rezanaca), 5 dkg ementalera, 5 dkg gorgonzole, 5 dkg edamera ili nekog drugog tvrdog sira, 2 dcl vrhnja za kuhanje ili slatkog vrhnja, 2 dkg oštrog brašna, peršinov list, 1 žlica maslaca, sol, papar, muškatni oraščić, parmezan

Na otopljeni maslac stavimo brašno i kratko promiješamo. Brašno ne smije nikako potamniti. Ulijemo vrhnje i dobro promiješamo da se ne stvore grudice. Sve vrste sira naribamo u vrhnje, kuhamo na laganoj vatri dok se sir ne rastopi te posolimo, popaprimo i naribamo malo muškatnog oraščića. U nauljenu posudu prebacimo skuhanu i ocijeđenu tjesteninu te je zalijemo pripremeljenim umakom. Nabujak posipamo peršnovim listom, posipamo parmezanom i rasporedimo par listića maslaca po površini. Pečemo u pećnici na 200 °C oko pola sata. U nabujak možemo dodati i komadiće dimljenog tofua ili sejtana ili nekog vegetarijanskog nareska.
10. LAZANJE
Sastojci: 
paket listova za lazanje bez jaja ili domaće lazanje, 4 dcl sojinih proteina u pahuljicama, 1 luk, 5 režnjava češnjaka, žličica domaće usoljene paprike ili malo crvene paprike, 2 žlice sosa od soje (tamari) ili više ovisno o jačini, ½ kg šampinjona, 5 dkg mekog brašna, žlica maslaca, ½ l mlijeka, 2 dcl kiselog ili slatkog vrhnja, 15 dkg naribanog tvrdog sira, mažuran, timijan ili oregano, konzerva pelata (oguljenih cijelih rajčica), ulje, sol, papar

Sojine pahuljice namočmo u toplu vodu toliko da su dobro pokrivene. U vodu dodamo sitno nasjeckani češnjak, žličicu usoljene paprike i sojin sos. Ostavimo da odstoji 15 minuta. Za to vrijeme oprane šampinjone narežemo na kriške i prepržimo na vrlo malo ulja do zaltno smeđe boje. Na ulju prepržimo luk tako da postane proziran te na njega dodamo sojine ljuspice. Propijramo par minuta i eventualno zalijemo s malo vode ako su ljuspice prethodno upile svu vodu. Na to dodamo nasjeckani pelat i pirjamo povremeno dodajući malo vode još 15 minuta. Takav umak možemo koristiti i uz razne druge oblike tjestenine, rižu, njoke ili krumpir. U većoj posudi rastopimo maslac te na njega dodamo brašno. To činimo na vrlo slaboj vatri jer brašno ne smije potamniti. Na brašno polako ulijevamo mlijeko i stalno miješamo da nam se ne stvore grudice. Ako nam se ipak stvore grudice, bešamel jednostavno izmiksamo. Na umak dodamo još 3 dcl vode i vrhnje te kratko prokuhamo (oko 10 minuta na vrlo niskoj temperaturi stalno miješajući). U nauljeni lim poslažemo prvi red lazanja, rasporedimo dio sojinih ljuspica, na njih stavimo dio prženih šampinjona, posipamo mažuranom i timijanom te ribanim sirom. Na to složimo drugi red lazanja i ponavljamo postupak dok ne iskoristimo sve lazanje. Zadnji red lazanja zalijemo samo bešamel umakom i sirom. Oko rubova lazanja zalijemo pažljivo 2 dcl vode da bi tijesto potpuno omekšalo. Ako koristimo prethodno kuhane lazanje izostavimo vodu. Lazanje pečemo u prethodno zagrijanoj pećnici na 200 °C oko pola sata.
11. ZELENE LAZANJE

Sastojci: 
1 veća glavica kelja, ½ kg krumpira, 1 luk, 1 svježi sir, 2 režnja češnjaka, maslinovo ulje, krušne mrvice, sol, papar, sos od soje, malo čilija ili crvene paprike, žličica domaće usoljene vegete, par kriški tvrdog sira (najbolje dimljenog)

Kravlji sir stavimo u gazu te objesimo da visi (zavežemo gazu za kuhaču i smjestimo nad duboki lonac). Ako smo kupili vrlo suhi sir ne moramo ga cijediti. Glavicu kelja razdvojimo na listove kojima izrežemo veće žile. U kipuću vodu uronimo listove i kuhamo ih 5 minuta. Krumpir skuhamo u ljusci, ogulimo i narežemo na kockice. Na malo običnog ulja prepržimo luk tako da postane proziran te na njega dodamo krumpir. Posolimo, popaprimo, posipamo čilijem ili crvenom paprikom te zalijemo s malo sosa od soje. Pirjamo kratko stalno miješajući. Ako imamo, dodamo žličicu domaće vegete. U ocijeđeni sir dodamo sitno nasjeckani češnjak i 1-2 žlice krušnih mrvica. Pomješamo sir i krumpir. U nauljenu posudu posložimo listove kelja tako da potpuno prekrivaju dno. Na listove rasporedimo dio smjese koju prekrijemo ponovo s listovima. Postupak ponavljamo dok ne iskoristimo svu smjesu i kelj ali tako da na kraju ostanu listovi. Zalijemo maslinovim uljem, poslažemo tanke kriškice sira i zapečemo u pećnici na 200 °C 15-30 minuta. Između listova kelja možemo slagati i klasičan nadjev opisan u prethodnom receptu.

12. ŠUMSKI SLOŽENAC

Sastojci: 
40 dkg vrganja ili nekih drugih samoniklih gljiva (možemo upotrijebiti i mješavinu bukovača i shi take), ½ kg ili više krumpira, 4 režnja češnjaka, vezica svježeg peršinovog lišća, maslinovo ulje, sol, papar

Krumpir skuhamo u ljusci, ogulimo i narežemo na kriške debele oko 1 cm. Gljive operemo i one veće narežemo na deblje kriške a manje samo raspolovimo. Bukovače ne režemo. Sve gljive uvaljamo u brašno i kratko popržimo na ulju. Moramo ih pržiti na jakoj vatri da ne puste vodu. Pečene gljive ocijedimo od viška ulja na papirnatom ubrusu. Vatrostalnu posudu premažemo maslinovim uljem te u nju poslažemo naizmjenično u krug krumpir i gljive (kao ružicu). U otprilike 5 žlica maslinovog ulja dodamo sitno nasjeckan peršin i češnjak. Tim umakom prelijemo složenac, dobro posolimo i poparimo te zapečemo kratko (oko 15 minuta) u dobro zagrijanoj pećnici. Poslužujemo uz salatu prema želji (npr. matovilac s rotkvicama).
13. MUSAKA S BUKOVAČAMA I TOFUOM

Sastojci: 
1 kg krumpira, 75 dkg bukovača ili šampinjona, 30 dkg tofua (dimljeni ili obični) ili panir od dvije litre mlijeka, 4 svježa čilija ili feferona (ako ne volite ljuto može i obična paprika), vezica peršina, sol, papar, ulje ili ghi, sos od soje

Ogulimo krumpir, narežemo na ploške debele pola centimetra i potopimo u hladnu vodu da ne pocrne. Bukovače operemo i odstanimo im tvrde stapke, a veće prepolovimo. Ako koristimo šampinjone narežemo ih na deblje kriške. Tofu izmrvimo i pomiješamo s čilijem narezanim na tanke kolutiće. Sitno nasjeckani peršin također umiješamo u tofu. U nauljeni lim poslažemo polovicu krumpira tako da pokriva dno. Posolimo i popaprimo. Na krumpir rasporedimo polovicu gljiva i polovicu tofua. Posolimo, popaprimo i pokapamo tamarijem. Na to poslažemo drugu polovicu krumpira, posolimo i ponovimo postupak s gljivama i tofuom. Musaku zalijemo s 2 dcl ulja ili otopljenog ghija, pokrijemo folijom i stavimo u pećnicu koju smo prethodno ugrijali na 180 °C. Pečemo pola sata pokriveno, tada maknemo foliju i pečemo još pola sata. Po vrhu možemo posipati tvrdog sira kada maknemo foliju. Poslužujemo uz razne salata toplo ili hladno.
14. ŠPAGETI S PINJOLIMA PESTO

Sastojci: 
paket špageta bez jaja, 1-2 žlice pinjola, 4 lista bazilike ili svježi timijan, 2 režnja češnjaka, 10 dkg tvrdog ovčjeg ili kozjeg sira, 7 žlica maslinovog ulja, sol

Pinjole prepržimo u tavi bez ulja. Trebaju lagano porumeniti a ne potpuno pocrniti. Baziliku operemo i osušimo. U tarioniku usitnimo u kašu češnjak, baziliku i ohlađene pinjole. Umjesto tarionika možemo koristiti i mikser. U smjesu dodamo sol i ulje te sve dobro pomiješamo ili još malo izmiksamo. Na kraju dodamo izmrvljen ovčji sir te tim umakom prelijemo skuhane i ocijeđene špagete.

15. TALIJANSKA PALENTA

Sastojci: 
40 dkg instant palente, 25 dkg šampinjona ili bukovača, 5 dkg oraha, 1 režanj češnjaka, 1 žlica kapara, 3 žlice crnih maslina bez koštica, mažuran, timijan ili oregano, 2 kugle sira mozzarella, 25 dkg kuhanog graha ili slanutka (manja konzerva), sol, papar, maslinovo ulje, umak od rajčica ili kečap

Na malo ulja ispirjamo gljive koje smo narezali na kockice. Posolimo ih, popaprimo i začinimo mažuranom i timijanom. Na gljive dodamo češnjak i orahe koje smo prethodno nasjeckali. Par puta promiješamo na vatri da češnjak zamiriši. U gljive na kraju umiješamo kapare, masline, mozzarellu i grah te sve dobro izmiješamo. U svježe skuhanu palentu umiješamo pripremljenu smjesu. Palentu ulijemo u nauljeni lim takve veličine da palenta bude 2-3 cm debela. Površinu poravnamo, premažemo maslinovim uljem i palentu stavimo peći u dobro zagrijanu pećnicu 10-15 minuta. Mlaku palentu režemo na kriške ili trokute i poslužujemo s umakom od rajčica (vidi recept PAŠTA ŠUTA) ili uz razne salate.
16. CANELLONI SA ŠPINATOM

Sastojci: 
paket kanelona bez jaja, 1 kg oguljenih svježih rajčica ili konzerva pelata, 1 luk, 2 dcl kiselog vrhnja, žličica mekog brašna, maslinovo ulje, mažuran, timijan ili oregano, sol, paper

Za nadjev: paket smrznutog špinata u listovima ili ½ kg svježeg, 15 dkg mozzarelle, kockica maslaca   ili ghija, muškatni orščić, sol

Špinat odmrznemo i stavimo kuhati bez vode i ulja da bi sva voda ishlapila. Kuhamo ga na laganoj vatri. Kada ispari sva voda u špinat umiješamo maslac, mozzarellu, malo ribanog muškatnog oraščića i sol. Smjesu ostavimo da se dobro ohladi. Za to vrijeme pripremimo umak. Na ulju prepržimo luk tako da postane proziran. Na luk dodamo nasjeckane rajčice. Posolimo, popaprimo, začinimo timijanom i mažuranom te kratko prokuhamo (oko 5 minuta). Kanelone napunimo nadjevom i poslažemo u posudu u koju smo prethodno ulili pola umaka. Ako nam je smjesa za punjenje kanelona prevodena, dodamo joj malo krušnih mrvica. Umak u koji slažemo kanelone mora biti također hladan da tijesto ne popuca. Kanelone poslažemo tijesno jedan uz drugi. Preko njih prelijemo ostatak umaka. Umaka mora biti toliko da su kaneloni do pola u tekućini. Ako nemamo toliko umaka dolijemo malo obične vode. Na kraju preko kanelona rasporedimo vrhnje u koje smo prethodno umiješali žličicu brašna. Pečemo u pećnici na 200 °C oko pola sata. Umjesto kanelona koje nije uvijek lako naći u trgovinama, možemo ispeći palačinke i nadjenuti ih istim nadjevom. Umjesto mozzarelle možemo koristiti namrvljeni panir ili tofu što je i mnogo zdravije. Ako umjesto kanelona radimo palačinke tada ne koristimo umak od rajčica nego ih samo prelijemo vrhnjem i zapečemo u pećnici.
17. ZAGORSKI ŠTRUKLI

Sastojci: 
50 dkg mekog brašna, 1 žlica ulja, 1 žlica octa, sol
za nadjev: 25 dkg kravljeg sira, 2 dcl kiselog vrhnja, 3 dkg maslaca, na vrhu noža kurkume (neobavezno), sol
Brašno prosijemo i na vrhu napravimo udubljenje u koje ulijemo ulje. Tupim nožem (ne rukama) polako miješamo tijesto dodajući mu postepeno mlaku vodu u koju smo dodali ocat i sol. Zatim tijesto umijesimo rukama tako da postane glatko i da se ne lijepi za ruke. Tijesto treba biti srednje tvrdo da bi se moglo razvlačiti; za to je isto tako bitno da ga mijesimo otprilike 20 minuta. Nakon toga tijesto podijelimo na dva dijela i svaki pokrijemo dobro ugrijanom posudom. Posude ugrijemo u pećnici ili na štednjaku. Ostavimo tako pola sata. Preko stola rasprostremo čisti bijeli stoljnjak koji dobro pobrašnimo te na njega smjestimo polovicu tijesta. Malo ga razvaljamo, a zatim razvlačimo prstima što šire pazeći da ne pukne. Tijesto mora biti malo deblje nego za savijače (ne smije biti prozirno), tako da ga prestanemo širiti kad postignemo željenu debljinu. Nožem odstranimo debelje rubove te ga ostavimo da se lagano osuši (15 minuta). Otopljenim maslacem poprskamo tijesto te ga premažemo nadjevom koji smo pripremili od sira, vrhnja, soli i kurkume. Kurkumu dodajemo isključivo radi žute boje. Sir za nadjev mora biti suh; ako smo kupili sir sa više vode prethodno ga ocijedimo neko vrijeme u situ ili gazi. Pomoću stolnjaka zamotamo tijesto u rolu. Malim tanjurićem tupih rubova ili drvenom kuhačom (ne nožem da nadjev ne bi ispadao) režemo štrukle dugačke oko 7-10 cm. Ako nam se rubovi ipak otvaraju pritisnemo ih prstima. Isti postupak ponovimo i s drugom polovicom tijesta. Štrukle možemo kuhati 15 minuta u slanoj kipućoj vodi te ih posipati krušnim mrvicama preprženim na ulju ili ih možemo poslagati jedne uz druge u nauljeni lim, preliti kiselim vrhnjem i listićima maslaca te ispeći u pećnici na 200 °C oko pola sata (dok ne dobiju zlatno-hrskavu koricu).
18. DIGANI ŠTRUKLI

Sastojci: 
50 dkg oštrog brašna, žlica kiselog vrhnja, 3 dcl mlijeka ili manje, kocka svježeg kvasca, sol, šećer

za nadjev: 80 dkg suhog kravljeg sira, 2 žlice vrhnja, 3 žlice otopljenog maslaca

za premaz: otopljeni maslac, kiselo vrhnje

Umiješamo kvasac sa žličicom šećera, malo brašna i mlakog mlijeka te ga poklopimo i ostavimo da se diže na toplom mjestu. Kao i kod svih ostalih dizanih tijesta svi sastojci moraju biti mlaki, a kuhinja ugrijana. Dignuti kvasac umiješamo u brašno zajedno s vrhnjem, soli i ostatkom mlijeka. Tijesto miješamo i “tučemo” s kuhačom dok se u njemu ne stvore mjehurići. Ostavimo ga pokrivenog krpom da se diže oko pola sata. Nakong toga ga razvaljamo na debljinu oko pola prsta i razrežemo na kvadrate 10x10 cm. Svaki kvadrat premažemo nadjevom i dobro zavijemo u rolu koju lagano spljoštimo. Štrukle tijesto poslažemo u nauljeni lim te ih premažemo otopljenim maslacem. Ostavimo ih da se dižu još 15-ak minuta te na svaki stavimo žličicu vrhnja. Pečemo ih na 200 °C dok ne porumene (oko 45 minuta).

19. MEDITERANSKA TORTA

Sastojci: 
2 srednje velika patlidžana, 2 srednje tikvice, 10 dkg naribanog sira, umak od rajčica kao za pašta šutu ili čatni od rajčica ili 2 svježe rajčice, oštro brašno, sos od soje, papar, ulje, maslinovo ulje, režanj češnjaka

Neoguljene patrlidžane narežemo na okrugle kriške. Ako su patlidžani gorki, između kriški ih posolimo i pritisnemo utegom da se iscjedi gorčina (oko 30 minuta). Tikvice isto narežemo na okrugle kriške. Ako su pretanke, režemo ih po dužini. Na ugrijano ulje stavljamo pržiti patlidžan i tikvice koje smo prethodno lagano uvaljali u brašno. Možemo ih pržiti i bez brašna. Kada kriške postanu zlatno-smeđe stavimo ih na više slojeva papirnatih ubrusa da se ocijede od viška ulja. Okrugli kalup za torte premažemo s režnjem češnjaka koji poslije toga bacimo. Nakon toga kalup premažemo s maslinovim uljem. Na dno poslažemo kriške patlidžana tako da potpuno prekrivaju dno. Posolimo, popaprimo, pokapamo tamarijem i posipamo sirom. Na to poslažemo tikvice i ponovimo čitav postupak. Na zadnji sloj pokapamo još malo maslinovog ulja, premažemo umakom od rajčica ili narežemo kolutove svježe rajčice te posipamo ostatkom sira. Zapečemo u pećnici prethodno ugrijanoj na 200 °C oko 15 minuta. Poslužujemo toplo ili hladno uz kuhani krumpir, grah salatu ili razne druge priloge i salate. Osim navedenog povrća možemo koristiti i paprike te svježi bosiljak i ružmarin koje posipamo po svakom sloju.

20. PAELLA

Sastojci: 
8 sojinih medaljona, 3 dcl riže, paket mozzarelle, 2 paprike, 2 rajčice, konzerva artičoka ili šparoga, 10 crnih maslina i eventualno žlica kapara, 4 režnja češnjaka, maslinovo ulje, 1 dcl sosa od soje, žličica svježe zdrobljenog pimenta, usoljena vegeta i usoljena paprika (neobavezno), sol, prstovet šafrana

Sojine medaljone stavimo kuhati u vodu u koju smo dodali žličicu usoljene vegete i žličicu usoljene paprike. Umjesto toga vodu možemo začiniti običnom crvenom paprikom i sosom od soje. Medaljone kuhamo 45 minuta pazeći da ne ostanu na suhom. Nakon toga ih ocijedimo i narežemo na deblje rezance. Isto tako narežemo i paprike. Rajčice ogulimo i krupnije narežemo kao i sve ostalo povrće. Umjesto artičoka možemo upotrijebiti i patlidžan. Uzmemo tavu dovoljno veliku da u njoj možemo skuhati rižoto. Tavu prvo posolimo (ne previše jer su već medaljoni slani a posije ćemo dodati i tamarija). Na posoljenu tavu dodamo maslinovo ulje na koje bacimo piment i sitno nasjeckani češnjak. Kratko promiješamo, dodamo prstovet šafrana i medaljone koje prepržimo. Sojino meso podlijevamo sa malo vode jer, ako začini zagore postanu gorki. Nakon 5 minuta dodamo sve ostalo povrće koje propirjamo još 5 minuta. Na povrće dodamo rižu koju pržimo dok ne postane prozirna. Zalijemo je s 8 dcl vode i 1 dcl tamarija. Dodamo masline kojima smo izvadili koštice te ako imamo i kapare. Promiješamo i pirjamo na laganoj vatri polupokriveno dok riža ne omekša. Po potrebi dodamo još malo vode. Na kraju rižotu izravnamo površinu, utisnemo na vrh kriške ili kuglice mozzarelle, ne miješamo, nego uklonimo s vatre i pokrijemo kuhinjskom krpom. Nakon 15 minuta paella je spremna za posluživanje. Umjesto sojinih medaljona možemo upotrijebiti sejtan, sejatanovu kobasicu, tofu ili slične proizvode ili što je još bolje mješavinu 2-3 različita.
21. OMLET

Sastojci: 
5-6 punih žlica brašna od slanutka, pola kocke tofua, sol, papar, malo čilija, ¼ žličice senfa (neobavezno), žlica vrhnja za kuhanje

Brašno izmiksamo sa toliko vode da dobijemo gustu smjesu za palačinke. Dodamo joj tofu koji prethodno izmrvimo i sve ostale sastojke te polagano promiješamo. Na tavi ugrijemo malo ulja ili maslaca i izlijemo toliko smjese da bude debela oko 1 centimetar. Kada se donja strana ispeče, tavu pokrijemo tanjurom, preokrenomo omlet na tanjur te ga vratimo u tavu na nepečenu stranu. Pečemo još par minuta i po želji posipamo tvrdim sirom. Poslužujemo uz zelenu salatu. Količinu brašna možemo i povećati ili polovicu zamijeniti običnim oštrim brašnom. Ako nismo spretni u okretanju omleta možemo ga jednostavno izlomiti i okretati komade.

22. OMLET S POVRĆEM

Sastojci: 
svi sastojci iz prethodnog recepta, 2 manje tikvice, 2 rajčice, vezica peršinovog lišća ili neko  drugo mediteransko bilje

Zamijesimo tijesto kao u prethodnom receptu. Tikvice narežemo na kolutove. Rajčice potopimo u kipuću vodi i ogulimo. Narežemo ih na kriške i izvadimo koštice i vodu. Na ugrijanu tavu stavimo malo ulja te kolutove tikvica. Prepržimo ih s obje strane tako da porumene. Na kolutove izlijemo smjesu koju pržimo poklopljenu na laganoj vatri ne miješajući. Kad se smjesa napola osuši, odozgo poslažemo rajčice i posipamo bogato nasjeckanim peršinom i eventualno tvrdim sirom. Ne okrećemo i pustimo da se peče još neko vrijeme otklopljeno. Poslužujemo uz razne salate. U omlet možemo dodati i razne druge stvari kao što su masline bez koštica, komadići mariniranog sejtana, razne vegetarijanske kobasice, kockice patlidžana ili kolutove paprike, kuhane šparoge ili cvjetiće brokule itd. U ovom receptu možete pustiti maštu na volju ili jednostavno upotrijebiti namirnice koje imate trenutno u hladnjaku. 
PIRJANA JELA I SLIČNO
1. PALENTA S MASLAČKOM I GRAHOM

Sastojci: 
30 dkg instant palente, 20 dkg suhog graha ili pola kile mladog, 20-30 dkg lista maslačaka (poznato pod raznim drugim imenima kao što je žutika, radić, žućenica, prodaje se u proljeće po tržnicama ili se može ubrati po livadama), 3 režnja češnjaka, trokut gorgonzole ili običnog tvrdog sira prema želji, obično bučino ili maslinovo ulje, sol, papar

Listove maslačaka operemo, narežemo na rezance i skuhamo u kipućoj osoljenoj vodi. Ako ne volimo gorak okus maslačka možemo koristiti i blitvu ili špinat, ali maslačak daje ovom jeslu osebujan okus. Grah koji smo dan ranije namočili skuhamo. Ako imamo mladi grah nije ga potrebno namakati. Palentu isto skuhamo na uobičajen način samo s manje vode da bude tvrđa. Na maslinovo ulje stavimo češnjak (ako koristimo obično ulje onda je bolje upotrijebiti običan ili mladi luk), popržimo par minuta te dodamo grah s malo vode u kojoj se kuhao tek toliko da ne zagori. Posolimo, popaprimo te mu dodamo maslačak. Kratko proprijamo te na kraju u jelo dodamo žlicu po žlicu ohlađene palente, pazeći kako miješamo da se palenta ne raspadne. Ako je potrebno dodamo još malo ulja da žganci ne zagore. U još vruće jelo nadrobimo gognozolu ili tofu. Uz ovo jelo poslužujemo kravlji sir i vrhnje ili jogurt. Umjesto maslačaka izvrsno se uklapa rokula (riga, vrsta salate).
2. PUNJENE TIKVICE

Sastojci:  
5 srednje velikih tikvica, 15 dkg šampinjona ili patlidžana, manja glavica luka, 1 režanj češnjaka, malo pirea od rajčica, krušne mrvice, naribani tvrdi sir, vezica peršinovog lišća, ulje, sol, papar

Tikvice operemo, prepolovimo i skuhao u slanoj kipućoj vodi 2-5 minuta. Na malo ulja prepržimo sitno nasjeckani luk te mu dodamo gljive koje smo naribali na ribež za jabuke ili patlidžan narezan na sitne kockice. Posolimo, popaprimo i dodamo sitno nasjeckani češnjak i malo pirea od rajčica. Ocijeđene tikvice sada prepolovimo po duljini tako da dobijemo male lađice. Pažljivo im žličicom izdubimo dio unutrašnjosti. Izdubljeni dio dodamo gljivama dok se pirjaju. Kad gljive izgube višak tekućine maknemo ih s vatre. Umiješamo peršinov list, krušne mrvice i naribani sir. Dodamo toliko krušnih mrvica koliko je potrebno da dobijemo homogenu smjesu koja neće izlaziti iz tikvica. Lađice napunimo smjesom, poslažemo ih tijesno u nauljeni lim i pečemo u pećnici na 200 °C dok ne dobiju zlatni rub (oko pola sata). Povremo ih možemo zalijevati s malo ulja ili maslaca da se ne zasuše. Poslužujemo uz razne salate, kuhani ili pire krumpir.

3. RIŽOTO OD ŠPAROGA

Sastojci: 
malo maslaca ili ghija, malo ulja, 1 luk, 1 svežanj divljih šparoga, 3 dcl riže, 2 dcl vrhnja za kuhanje ili slatkog vrhnja, sol, sir za ribanje

Na maslacu i ulju (jednaki omjer) prepržimo luk tako da postane proziran. Šparoge narezane na komadiće dodamo na luk i pirjamo. Povremeno dodamo malo vode. Nakon par minuta u šparoge dodamo rižu i zalijemo s 9 dcl vode. Promiješamo i kuhamo dok sva voda ne ishlapi. Na kraju dodamo vrhnje i ribani sir. Nakon dodavanja riže i vode možemo dodati i žličicu usoljene vegete. 

4. PUNJENE ARTIČOKE

Sastojci: 
6 velikih artičoka, 10 dkg krušnih mrvica, 2 režnja češnjaka, žlica kapara, vezica peršinovog lišća, 1 dcl tamarija (sos od soje), maslinovo ulje, 3 žlice crnih maslina, limunov sok, sol, papar

Artičokama odrežemo stapke i 1/3 s vrha. Operemo ih, nakapamo limunom i kuhamo 10 minuta u kipućoj slanoj vodi. Artičoke ocijedimo i prerežemo po duljini. Svakoj polovici izdubimo meku sredinu (srce) koje sitno nasjeckamo. Na 3 žlice običnog ulja prepržimo krušne mrvice do zlatno-smeđe boje. Mrvicama umiješamo sitno nasjeckan češnjak, kapare, nasjeckan peršinov list i srca artičoka. Smjesu lagano posolimo, popaprimo i dobro izmiješamo. Pripremljene polovice artičoka ispunimo smjesom, pokapamo limunom i poslažemo tijesto u lim. U tamari dolijemo 3 dcl vode i malo maslinovo ulja te tim umakom zalijemo artičoke tako da su pokrivene. Pečemo u pećnici na 180 °C oko 45 minuta te povremeno zalijemo sokom u kojem se peku. 10 minuta prije kraja pečenja posipamo po artičokama masline iz kojih smo izvadili koštice. Poslužujemo kao samostalno jelo ili uz razne sireve i salate.

5. PIRJANI TOFU

Sastojci: 
20 dkg ili više običnog ili dimljenog tofua, 2 luka (po mogućnosti crvena), ulje, sol, papar, 1 srednja tikvica, tamari (sos od soje)

Tikvicu operemo, osušimo i narežemo na kolutove. Luk izrežemo na krupnije kolutove, a tofu na kocke. Na ulje stavimo kolutove tikvica koje pržimo s obje strane dok ne dobiju zlatno-smeđu boju. Na tikvice stavimo luk i pržimo dok ne omekša. Kad luk omekša dodamo tofu i kratko prepržimo. Dobro zalijemo tamarijem. Umjesto tikvica jednako ukusno uz tofu ide i poriluk narezan na kolutove. Uz pirjani tofu najbolje ide pire krumpir i zelena salata, njoke ili palenta.

6. TOFU S POVRĆEM

Sastojci: 
30 dkg tofua ili panir od 2 litre mlijeka, 30 dkg kuhanog graška ili manja konzerva, vezica mladog luka ili 1 stari luk, 3 žlice tamarija, 2 paprike, 3 rajčice, ulje, sol, papar, kari, čili u prahu, peršinov list

Tofu narežemo na kockice koje prepržimo na vrlo malo ulja u teflonskoj tavi. Luk narežemo krupnije zajedno sa zelienim dijelom. Na zagrijano ulje stavimo luk te ga kratko prepržimo. Na luk dodamo paprike narezane na tanje rezance te kratko propirjamo. Začinimo s karijem, čilijem, tamarijem, soli i paprom. Kad paprike malo omekšaju dodamo im rajčice koje smo prethodno ogulili i narezali na kockice. Rajčice ćemo lakše oguliti ako ih prethodno uronimo u vruću vodu. Dodamo barem 2 žličice karija kod začinjavanja. Na kraju umiješamo prženi tofu i kuhani grašak te sve dobro promiješamo. Kod posluživanja u tofu možemo dodati žličicu jogurta.
7. SARMICE OD KELJA

Sastojci: 
oko 3 dcl sojinih proteina u ljuspicama, 8 velikih listova kelja (ostatak možete drugi dan upotrijebiti za varivo ili skuhati na lešo), žličica usoljene paprike ili malo crvene paprike, sos od soje, 5 režnjeva češnjaka, 1 luk, 10 dkg dimljeneg tofua ili dimljene sejtan kobasice, 3 kriške kruha, 4 žličica vrhnja, žličica usoljene vegete (neobavezno), 1,5 žličica škrobnog ili mekog brašna, ulje, sol, papar

Sojine ljuspice namočimo u toplu vodu toliko da ih voda pokriva. Dodamo im sitno nasjeckan češnjak, usoljenu papriku, malo tamarija i malo pirea od rajčica. Tu smjesu ostavimo da odstoji 15 minuta. Na malo ulja prepržimo luk, te kad postane proziran dodamo mu soju. Pirjamo 15 minuta i povremeno dolijevamo vode ako je potrebno (tek toliko da ne zagori). Kruh namočimo u dosta mlake vode i odmah čvrsto ocijedimo rukama. Primiješamo ga soji zajedno s tofuom, vrhnjem, soli, paprom i ako želimo malo čilija. Dobro sve izmijesimo rukama. Listove kelja operemo i izrežemo im tvrde žile pazeći da ne oštetimo list. Nakon toga listove kuhamo 5 minuta u slanoj proključaloj vodi. Pažljivo ih izvadimo i ocijedimo. Na svaki list stavimo dio pripremljene smjese i zavijemo kao i sarmu od kiselog zelja. Ako nismo sigurni da nam se sarmice neće otvarati, krajeve im pričvrstimo čačkalicama. Tako priprmeljene sarmice kratko prepržimo na malo ulja s obje strane. U 3 dcl vode dodamo žličicu usoljene vegete i 1 dcl tamarija (ako nemamo vegete stavimo više tamarija). To kratko prokuhamo i zalijemo preko sarmica koje smo poslagali jedne uz druge u nauljeni lim. Pečemo ih u pećnici zagrijanoj na 180 °C oko pola sata. Zatim jelo izvadimo iz pećnice i izdvojimo par žlica soka u kojem se peklo. U sok dodamo još 1 dcl vode i preostalo vrhnje (2 dcl manje 4 žlice koje smo prije upotrijebili). Kada sok provrije dodamo mu i škrobno brašno razmućeno u žlici vode. Kratko prokuhamo, ako je umak pregust dodamo mu još malo vode. Posolimo i popaprimo. Gotovim umakom prelijemo svaku sarmicu i poslužimo.

8. SLOŽENAC OD RIČETA (JEČMA)

Sastojci:

1 šalica ričeta, 1 luk, 3 režnja češnjaka, 4 klinčića, 1 žlica maslaca ili ghija, 4-5 srednjih mrkvi, 20 dkg tvrdog sira, 2 svežnja peršinovog lišća, pola žličice crvene paprike ili čilija, žličica domaće usoljene vegete, sol, papar, jogurt

Ričet isperemo i stavimo kuhati s 4 šalice vode, domaćom usoljenom vegetom, lukom koji smo samo ogulili i u njega uboli klinčiće, oguljenim čitavim režnjevima češnjaka i crvenom paprikom. Kuhamo dok sva voda ne ispari a ričet potpuno omekša (oko 30 minuta). Ako je ričet još tvrd dodamo mu još malo vode i prokuhamo još neko vrijeme. Na maslacu kratko propirjamo kolutiće mrkve povremeno dodavajući malo vode. Posolimo i popaprimo. U ričet umiješamo mrkvu, naribani sir i nasjeckani peršinov list. Poslužujemo s jogurtom. Složenac će biti još bolji ako uz mrkvu propirjamo 1 korabicu ili pasternjak ili još neko povrće prema želji.
9. ŠPINAT I RAJČICE

Sastojci:

1 kg rajčica, 1 kg špinata ili blitve, 5 dkg pinjola, 4 žlice maslinovog ulja, grančica ružmarina ili malo sušenog, mažuran, limunova korica, sol, papar
Špinat operemo, krupno narežemo i stavimo pirjati bez ulja samo sa vodom koja se zadržala na listovima nakon pranja. Pirjamo ga poklopljenog, na vrlo niskoj temperaturi. Rajčice potopimo u kipuću vodu, ogulimo i nasjeckamo na kockice. Kad višak tekućine ispari iz špinata, dodamo mu rajčice. Posolimo, popaprimo i pirjamo otklopljeno još 15 minuta. Zatim dodamo limunovu koricu, mažuran i ružmarin te prijamo još 5 minuta. Jelo zalijemo maslinovim uljem, posipamo preprženim pinjolima te ostavimo da par minuta prije posluživanja odstoji poklopljeno. Poslužujemo s preprženim kriškama kruha ili rižom ili kao prilog uz razna druga jela.

10. SEKELI GULAŠ
Sastojci:

3 šake ili više sojinih komadića, 1 žličica usoljene paprike ili crvene paprike, 1 žličica usoljene vegete (neobavezno), sos od soje (tamari), 1 luk, pola paketa kiselog zelja, ulje, sol, papar

Sojine komadiće stavimo kuhati u vodu u koju smo dodali papriku, usoljenu domaću vegetu i 3 žlice tamarija. Vode treba biti samo toliko da prekriva komadiće. Komadići se trebaju kuhati 45 minuta na slaboj vatri. Ako ostanu bez vode tokom kuhanja, dodamo im još malo vode. Na kraju kuhanja oni trebaju ostati skoro na suhom da bi upili aromu juhe u kojoj se kuhaju i da bi dobili pravu boju. Sitno nasjeckani luk prepržimo na ulju tako da postane proziran. Na luk dodamo ocijeđene komadiće koje pržimo stalno miješajući 10 minuta. Lagano ih posolimo i poparimo pazeći da ne pretjeramo radi slanog tamarija, paprike i vegete. Komadiće zalijemo s još malo tamarija, posipamo s malo cvrene paprike ili čilija te im dodamo zelje koje ne ispiremo osim ako je jako kiselo. Zelje zalijemo s malo vode (sekeli gulaš mora biti gust) i pirjamo sve zajedno oko pola sata dok zelje ne omekša. Povremeno dolijevamo malo vode. Poslužujemo s krumpirom koji smo skuhali u ljusci i samo ogulili ili s kuhanom palentom.

KOLAČI
1. ČOKOLADNI KEKS S BADEMIMA
Sastojci:

25 dkg brašna, 25 dkg škrobnog brašna (Gustin), 35 dkg margarina ili maslaca, 25 dkg šećera, 2 vrećice vanilin šećera, žličica praška za pecivo, 10 dkg mljevenih badema
za preljev: 10 dkg šećera u prahu, 2 velike žlice kakaa ili čokolade u prahu, 5 kg margarina ili maslaca, 1,5 žlica tople vode
Umijesimo tijesto o svih navedenih sastojaka te ga stavimo neko vrijeme na hladno da bi se lakše valjalo. Tijesto izvaljamo na debljinu od pola centimetra te ga režemo na male trokutiće. Ako želimo možemo upotrijebiti i razne oblike modela za kekse (zvijezde, srca, djeteline itd.). Kekse poslažemo na lim i pečemo u pećnici prethodno ugrijanoj na 200 °C. Pećenje mora biti vrlo kratko (najviše 15 minuta) jer keksi ne smiju potamniti da ne bi postali suhi. Gotove trokutiće umočimo do pola u preljev koji smo otopili na vrlo laganoj vatri. Umočene kekse možemo posipati nastruganim bademima dok je  još čokolada vruća. Kad se preljev stvrdne možemo ih poslagati u kutije da bi dulje ostali svježi.

2. ZIMSKI KEKSI

Sastojci:

25 dkg brašna, 5 dkg zobenih pahuljica (najbolje ekstra finih sitnijih), 10 dkg maslaca, 8 žlica mlijeka, 4 žlice meda ili ječmenog slada ili šećera, 2 šake kandiranog ili suhog voća po želji (groždice, kokos, marilice itd.), prašak za pecivo

U brašno pomiješamo zobene pahuljice i suho voće (ako je krupnije, sitno ga nasjeckamo). Zatim dodamo mlijeko, med i maslac te sve dobro izmiješamo. Ako nam je smjesa nepovezana dodamo još malo mlijeka. Tijesto razvaljamo na debljinu od pola centimetra i čašom tankog ruba izrezujemo kolačiće. Preostalo tijesto ponovo zamijesimo, ponovo razvaljamo i opet čašom izrežemo. Postupak ponavljamo sve dok imamo tijesta. Pečemo u toploj pećnici oko 15 minuta (ne smiju raspucati i postati tvrdi). Ako nam se to ipak desi kekse premažemo vodom u koju smo dodali žlicu meda.

3. BAKINI KEKSI

Sastojci:

80 dkg brašna, 20 dkg šećera, 20 dkg maslaca ili margarina, 1 žličica sode bikarbone ili 1 prašak za pecivo, 2-2,5 dcl mlijeka, 10 dkg groždica, marmelada po ukusu, krupni i šećer u prahu za posipanje

Zamijesimo tijesto od brašna, šećera, maslaca, mlijeka i praška za pecivo. Tijesto razdijelimo u tri dijela. U jedan dio umiješamo groždice, razvaljamo i oblikujemo kekse raznih oblika (prema kalupima koje imamo). Drugu polovicu isto razvaljamo i oblikujemo te svaki keks premažemo vodom i posipamo s krupnim šećerom. Obje vrste ispečemo na 200 °C oko 15 minuta ili malo više ako su deblji. Zadnju trećinu izvaljamo i izrežemo čašom ili okruglim modelom (može i model cvjetića). Polovicu keksa stavimo peći. Drugoj polovici izbušimo manje okrugle otvore u sredini (pomoću nekog malog čepa od bočice ili nečeg sličnog). Ispečemo i tu drugu polovicu. Neizbušene polovice premažemo marmeladom i poklopimo izbušenim polovicama. Na kraju posipamo šećerom u prahu. Tako smo od jednog temeljnog recepta dobili 3 vrste keksa. Isto tako možemo napraviti i samo jednu vrstu koja nam se najviše sviđa ili još više vrsta tako da u tijesto dodamo kakao ili kokos ili kekse umačemo u čokoladni preljev. Kombinacije su bezbrojne i ovise o vašem ukusu i mašti.

4. MEDENE ŠAPE

Sastojci:

15 dkg brašna, 12 dkg oraha, 12 dkg maslaca, 12 dkg šećera, žličica praška za pecivo, 3 žlice mlijeka

Od svih sastojaka umijesimo tijesto, napunimo metalne kalupiće za medene šape i pečemo na umjerenoj temperaturi oko pola sata. Da bi se šapice lakše vadile kalupiće prethodno premažemo maslacem i pobrašnimo. Ako nemamo specijalne kalupe tijesto možemo žlicom rasporediti na lim za pečenje i lagano izravnati. Isto tako možemo raditi razne oblike pomoću šprica za ukrašavanje torti. Takve keksiće jednako ispečemo kao i one u kalupima.

6. MEDENJACI

Sastojci:

35 dkg oštrog brašna, ½ vrećice praška za pecivo, 15 dkg maslaca ili margarina, 20 dkg šećera, 10 dkg mljevenih badema ili oraha, 3 žlice meda, 3 žlice vrhnja za kuhanje, 3 žlice mlijeka, toliko komada badema koliko imamo kolačića (neobavezno)

Prašak za pecivo umiješamo u brašno te rukama brašno izmrvimo s maslacem. U to dodamo šećer, mljevene bademe, vrhnje, mlijeko i med. Sve dobro izmijesimo tako da tijesto bude glatko. Tijesto pokrijemo folijom i ostavimo u hladnjaku oko 1 sat. Rukama oblikujemo kuglice koje poslažemo na lim za pečenje koji smo lagano namastili. Još bolje ako imamo lim na koji se ne hvata hrana ili poseban mastan papir za pečenje. Svaku kuglicu lagano spljoštimo i u sredinu utisnemo badem tako da stoji okomito. Medenjake pečemo na 220 °C oko 20 minuta (ne smiju se previše osušiti, potamniti i ispucati).
8. BEČKE KIFLICE

Sastojci:

20 dkg glatkog brašna, 15 dkg maslaca ili margarina, 7 dkg šećera u prahu, 2 žlice vrhnja, 2 dcl jogurta, malo soli, pekmez od šljiva (ili marelica ili neki drugi koji imamo), šećer u prahu za posipanje
Jogurt stavimo u gustu gazu i objesimo ga iznad sudopera preko noći (krajeve gaze zavežemo). Tako će se višak vode ocijedili u slivnik. U brašno umiješamo maslac, šećer, prstohvat soli, vrhnje i jogurt. Tijesto stavimo u hladnjak na dva sata. Nakon toga tijesto razvaljamo na oko 3 milimetra i narežemo na manje kvadrate. Na svaki kvadrat stavimo pola žličice pekmeza i umotamo kiflice kojima pritisnemo rubove. Kiflice možemo umotati i iz trokuta (zavisi što nam je lakše). Kiflice pečemo u pećnici zagrijanoj na 180 °C oko 15 minuta. Vruće posipamo šećerom u prahu. Ako nam se ne radi, ocijeđeni jogurt možemo zamijeniti skutom, iako bi trebali poštivati orginalnost ovog recepta.
9. ČOKOLADNA MIRIŠLJAVA SRCA

Sastojci: 
25 dkg brašna, 5 dkg kakaa, ½ žličice praška za pecivo, 12,5 dkg maslaca ili margarina, 15 dkg šećera, po prstohvat anisa, klinčića i pimenta, 1 dcl mlijeka
za ocaklinu: 15 dkg čokolade u prahu, 10 dkg čokolade za kuhanje, 3-4 žlice slatkog vrhnja, polovice oraha za ukras
Sve sastojke za tijesto pomiješamo mikserom. Tijesto ohladimo u hladnjaku (2 sata) i razvaljamo na debljinu od pola centimetra. Kalupom izrežemo srca koja pečemo 10 minuta na 180 °C. Pečena srca rasporedimo na rešetku iz pećnice da bi ih lakše prelili čokoladom. Ocaklinu otopimo na laganoj vatri te je prelijemo žlicom preko svakog srca. Na još vruću čokoladu utisnemo u sredine srca polovice oraha i pustimo da se stvrdne. Ako nemamo potrebne začine, kolačiće možemo napraviti i bez njih.
10. ROLADA OD KOKOSA

Sastojci:

½ kg keksa (Petit Beure ili neki slični), 2,5 dcl mlijeka, 15 kg šećera, 2 žlice kakaa, 5 dkg čokolade za kuhanje
za nadjev: 20 dkg kokosa, 20 dkg šećera u prahu, 20 dkg maslaca ili margarina, 3-6 žlica mlijeka
Skuhamo mlijeko s kakaom, čokoladom i šećerom. Kekse sameljemo (mašina za mljevenje oraha) i prelijemo vrućim mlijekom. Dobro izmijesimo rukama. Dobivenu smjesu podijelimo na dva dijela i dobro ohladimo u hladnjaku. Za to vrijeme izmiksamo maslac, šećer u prahu i mlijeko. Kad dobijemo glatku masu prestanemo miksati i polako, žlicom umiješamo kokos. Polovicu tamne smjese razvaljamo na mokroj kuhinjskoj krpi. Ako nam se valjak lijepi, smjesu lagano posipamo kokosom. Razvaljamo što tanje i tako da dobijemo što izduljeniji oblik a ne kvadrat. Na to namažemo jednoliko bijelu smjesu i pomoću krpe na kojoj smo valjali zamotamo čvrstu roladu. Roladu posipamo s malo kokosa i ohladimo u hladnjaku. Kriške režemo neposredno prije posluživanja.

11. RAFAELO
Sastojci:

25 dkg mlijeka u prahu, 20 dkg šećera, 25 dkg maslac ili margarina, 20 dkg kokosa, 10 dkg lješnjaka

Skuhamo šećer sa dvije litre vode. Kad se šećer potpuno otopi dodamo mu maslac i dobro miješamo dok se potpuno ne rastopi. Maslac i šećer maknemo s vatre i u nju umiješamo mlijeko u prahu i polovicu kokosa. Smjesu stavimo na hladno da se skoro sasvim stvrdne (ne smije se potpuno stvrdnuti). Malom žličiciom grabimo smjesu, stavljamo lješnjak u sredinu te oblikujemo kuglice koje uvaljamo u kokos.

12. EUROKREM

Sastojci:

25 dkg margarina, 20 dkg šećera, 25 dkg mlijeka u prahu, 10 dkg čokolade za kuhanje, 10 dkg lješnjaka
Lješnjake prepržimo u pećnici te ih istrljamo u krpi da im otpadnu ljuske (možemo i kupiti ljuštrene pržene lješnjake). Dva puta ih sameljemo u mlinčiću za kavu tako da dobijemo ljepljivu masu. U 2 dcl vode skuhamo šećer i margarin da se dobro otope. Kada se smjesa dobro ohladi dodajemo joj neprestano miksajući mlijeko u prahu. U pola dobivene podloge umiješamo lješnjake, a u drugu polovicu čokoladu koju smo otopili na pari. Jednu i drugu dobro izmiksamo. U pripremljenu staklenku ulijevamo istovremeno tamnu i svijetlu smjesu da dobijemo prošarani eurokrem. Ovu kremu koristimo kao namaz za kruh, za palačinke ili za razne druge kolače.
13. BOHEM KOCKE

Sastojci: 

za tijesto: 30 dkg brašna, 8 dkg margarina, 6 dkg šećera, prašak za pecivo, 10 dkg čokolade za kuhanje, malo mlijeka
za kremu: 6 dcl mlijeka, 9 dkg mekog brašna, 25 dkg margarina, vanilin šećer, 20 kg šećera u prahu, 5-10 dkg narezanih oraha (ne samljevenih), 2 dcl slatkog vrhnja istučenog u šlag ili jedna vrećica praška za šlag
za ocaklinu: 5 dkg čokolade za kuhanje, 5 dkg maslaca, 1-2 žlice mlijeka
Čokoladu rastopimo s oko 1 dcl mlijeka te pomiješamo sa svim ostalim sastojcima. Dodamo još mlijeka ako je potrebno i umijesimo glatko tvrđe tijesto. Tijesto razdijelimo na 4 dijela i stavimo u hladnjak da se malo rashlade (da bi ih lakše izvaljali). Svaki komad tijesta razvaljamo izravno na lim u kojem ćemo ga peći (lim ne premazujemo i ne brašnimo kao ni tijesto). Umjesto lima još će bolje poslužiti preokrenuta tepsija (znači dno sa druge strane). Postoji način na koji ćemo još lakše izvaljati kore. Prozirnu foliju raširimo na stol. Na nju stavimo tijesto koje pokrijemo s još jednim komadom folije. Zatim valjkom izvaljamo tijesto. Dignemo gornju foliju, a sa donjom premjestimo koru na lim. Vidjeti ćete da je taj način naročito spretan jer se tijesto ne lijepi za foliju. Kore moraju biti izvaljene što tanje (najviše 3 mm). Svaku koru ispečemo zasebno na 200 °C oko 10 minuta (ili manje ako je pećnica jako ugrijana). Od mlijeka za kremu odvojimo 1 dcl i u njega umiješamo brašno. Ostatak mlijeka zakuhamo, dodamo mu mlijeko u koje smo umiješali brašno i kuhamo kratko da se zgusne do gustoće pudinga. U vruću kremu dodamo šećer i margarin koje dobro umiješamo da se potpuno otope. Ako su se stvorile grudice, kremu dobro izmiksamo. Na kraju u kremu umiješamo orahe i šlag (krema mora biti skoro sasvim hladna). Naizmjence slažemo kore i kremu te zadnju koru zalijemo ocaklinom koju smo rastopili na laganoj vatri. Bohem kocke trebaju odstajati barem preko noći da bi se mogle posluživati. Dobro je, isto tako, da bi kocke bile što sočnije, svaku koru, prije nego je premažemo kremom poškropiti mlijekom. Makar možda ovaj recept zvuči složeno on to nije pretjerano, a rezultat svakako vrijedi truda.

14. KAKAO KOCKE (OSNOVNI RECEPT ZA BISKVIT)

Sastojci:

25 dkg brašna, 25 dkg šećera, 10 dkg maslaca ili margarina, 2,5 dcl mlijeka, 1 prašak za pecivo, 5 dkg kakaa, vanilin šećer

za ocaklinu: 10 dkg čokolade za kuhanje, 5 dkg maslaca ili margarina, 3 žlice mlijeka
Sve sastojke dobro izmiksamo da dobijemo glatku smjesu bez grudica. Lim srednje veličine (ne prevelik da bi nam kocke bile visoke) premažemo komadićem maslaca i pobrašnimo. Pripremljenu smjesu izlijemo na lim i pečemo oko pola sata na 200 °C. Na gotove kocke prelijemo ocaklinu koju smo otopili na laganoj vatri. Ova smjesa može poslužiti i kao osnova za razne torte. Također, ako imamo neprskane limune ili naranče, možemo u tijesto naribati malo korice, ili dodati malo kandiranog voća.

15. ČUPAVCI

Sastojci:

25 dkg brašna, 25 dkg šećera, 10 dkg maslaca ili margarina, 2,5 dcl mlijeka, 1 prašak za pecivo, 5-10 dkg kokosa, vanilin šećer
za preljev: 20 dkg čokolae za kuhanje, 10 dkg maslaca ili margarina, 6 žlica mlijeka, 10 dkg kokosa

Sve sastojke osim kokosa dobro izmiksamo. U glatku smjesu žlicom umiješamo kokos (ne miksamo). Lim srednje veličine premažemo maslacem i pobrašnimo. Smjesu prelijemo u lim i pečemo oko pola sata na 200 °C. Za svaki biskvit vrijedi da je pečen kada mu se rubovi lagano odvoje od lima. Isto tako za vrijeme pečenja biskvita ne smijemo otvarati pećnicu jer bi se biskvit mogao “spustiti” odnosno ne narasti. Gotov biskvit dobro ohladimo i narežemo na kocke željene veličine. Preljev rastopimo na laganoj vatri. Svaku kocku uronimo u preljev i uvaljamo u kokos. To činimo pomoću dvije vilice. Ako nismo previše spretni, gotov biskvit jednostavno prelijemo s polovicom preljeva i bogato posipamo kokosom.

16. KOCKE OD MAKA

Sastojci: 

25 dkg brašna, 25 dkg šećera, 10 dkg maslaca ili margarina, 2,5 dcl mlijeka, 1 prašak za pecivo, 10 dkg mljevenog maka, vanilin šećer, ocaklina od čokolade (vidi prethodne recepte) ili occaklina od limuna (par žlica šećera otopimo u soku jednog limuna)
Mlijeko skuhamo sa šećerom i prelijemo preko maka. U brašno umiješamo prašak za pecivo, dodamo mu maslac i mak te sve dobro izmiksamo. Ispečemo jednako kao i biskvite iz prethodnih recepata. Na kraju prelijemo ocaklinom po želji.

17. DUNAVSKI VALOVI

Sastojci:

25 dkg brašna, 25 dkg šećera, 10 dkg maslaca, 2,5 dcl mlijeka, prašak za pecivo, 5 dkg kakaa u prahu, višnje iz kompota ili banane ili neko drugo voće
za kremu: puding od vanilije, 2 dcl slatkog vrhnja

za ukras: 5 dkg čokolade za kuhanje, malo mlijeka

Izmiksamo tijesto od svih sastojaka osim kakaa. Podijelimo ga na dva dijela i u jedan umiješamo kakao. U lim koji smo prethodno premazali maslacem i pobrašnili ulijemo svijetli dio smjese. Na njega lagano rasporedimo višnje (ne pregusto da bi biskvit mogao između višanja popuniti prostor) pazeći da previše ne potonu. Na višnje pažljivo ulijemo tamni dio i poravnamo površinu. Kolač pečemo oko pola sata na 200 °C. Za to vrijeme skuhamo puding prema uputstvima na vrećici i istučemo šlag. Oboje ohladimo i lagano umiješamo da se šlag ne otopi. Pečeni kolač možemo natopiti sa 5 žlica soka od višanja. Ako koristimo banane kolač natopimo s 5 žlica mlijeka. Kada se kolač ohladi premažemo ga kremom. Čokoladu rastopimo u malo mlijeka i kapajući žlicom napravimo tragove po površini.

19. ŽARGO ŠNITE

Sastojci:

40 dkg oštrog brašna, 6 žlica šećera, kocka svježeg kvasca, 4 žlice mlijeka, 40 dkg oraha, pekmez od marelica, mlijeko za tijesto

za ocaklinu: 10 dkg čokolade za kuhanje, 3 dkg margarina, 2 žlice mlijeka

Kvasac izmrvimo i pomiješamo sa žlicom šećera, žlicom brašna i 4 žlice mlakog mlijeka. Pustimo ga da se diže na toplom. Sve sastojke za bilo koje dizano tijesto moramo prethodno ugrijati (naročito brašno). Kad se kvasac digne pomiješamo ga u brašno kojem dodamo i 6 žlica šećera te toliko mlijeka da dobijemo mekano glatko tijesto. Ostavimo ga na toplom da se još diže oko pola sata. Nakon toga tijesto razdijelimo na 4 jednaka dijela te svaki razvaljamo što tanje. Lim premažemo maslacem i pobrašnimo te u njega smjestimo prvi komad tijesta (namotamo ga na valjak i odmotamo iznad lima). Tijesto premažemo pekmezom (u koji smo dodali par žlica vode i izmiksali ako je pregust) i na njega rasporedimo 1/3 oraha. Postupak ponovimo još 3 puta. Kolač stavimo peći u toplu pećnicu zagrijanu na 200 °C i pečemo oko 45 minuta. Kad je kolač gotov prelijemo ga ocaklinom koju smo rastopili na laganoj vatri. Režemo duguljaste šnite.
20. BIJELA PITA

Sastojci:

40 dkg oštrog brašna, 7 dkg maslaca ili margarina, 2 dcl kiselog vrhnja, 15 dkg šećera, prašak za pecivo

za kremu: ½ l mlijeka, 3 žlice brašna, 15 dkg maslaca ili margarina, 20 dkg šećera u prahu, vanilin šećer

Tijesto umijesimo od svih navedenih sastojaka te ga raspodijelimo na 4 dijela. Svaki dio razvaljamo što tanje i pečemo na preokrenutom limu (dno). Poželjno je tijesto valjati direktno na dnu lima, a možemo si pomoći i sa prozirnom folijom (vidi recept BOHEM KOCKE). Isto tako tijesto ćemo lakše razvaljati ako neko vrijeme odstoji u hladnjaku. Svaku koru pečemo na 200 °C oko 10 minuta (ne smije se osušiti i potamniti). U mlijeko umiješamo brašno i izmiksamo ako nam se pojave grudice. Stavimo kuhati i kuhamo dok ne dobijemo smjesu gustoće pudinga. Sve svrijeme kuhanja smjesu neprestano miješamo. Ostavimo da se ohladi. Za to vrijeme izmiksamo maslac, šećer u prahu i vanilin šećer. U dobro izmiksani maslac dodamo ohlađenu smjesu i sve još jednom izmiksamo. U lim slažemo oblatne i premazujemo ih kremom. Zadnju oblatnu možemo premazati ostatkom kreme ili ako nam je nije preostalo, posipamo šećerom u prahu. Dobro je da kolač prije posluživanja odstoji barem jedan dan (nenarezan). Ako želimo da nam je pita još sočnija udvostručimo količinu svih sastojaka kreme.

21. MOZART ŠNITE

Sastojci: 

25 dkg brašna, 10 dkg maslaca ili margarina, 25 dkg šećera, vanilin šećer, sok od pola limuna, 1 žličica gorkog kakaa (Mozart) ili instant kave, 5 dkg čokolade za kuhanje, prašak za pecivo, 2 dcl kiselog vrhnja, 2 žlice ili više mlijeka

za kremu: marmelada od ribizla ili nekog drugog šumskog kiselog voća (borovnice, maline, kupine itd.)

ocaklina: puding od vanilije ili alga agar-agar, oko 4 žlice iste marmelade, istučeno slatko vrhnje

Izmiksamo dobro sve sastojke za tijesto i izlijemo ih u lim koji smo premazali maslacem i pobrašnili. Lim treba biti srednje velične tako da pečeni kolač bude 4-5 cm visok. Biskvit pečemo u pećnici na 180 °C 20-25 minuta. Ohlađeni kolač preokrenemo iz lima i prerežemo na pola tankim nožem ili koncem. Komad masnog papira podvučemo u rez i tako lagano odvojimo gornji dio. Donji dio natopimo s još malo gorkog kakaa rastopljenog u vodi ili instant kavom (par žlica tekućine). Nakon toga biskvit premažemo s marmeladom i poklopimo s gornjom korom. Nju možemo isto malo natopiti kakaom. Marmeladu pripremljenu za kremu propasiramo da bi se riješili koštica. Puding od vanilije skuhamo prema uputstvu osim što mlijeko potpuno zamijenimo s 3 dcl vode. U gotov puding umiješamo propasiranu marmeladu i time prelijemo kolač. Smjestimo ga u haldnjak da se puding stisne. Kolač izrežemo na kocke i svaku prije posluživanja ukrasimo s malo šlaga na vrh kojega posipamo svježe ribizle ako im je sezona. Umjesto pudinga možemo upotrijebiti želatinu alge aga-agar prema uputstvu na pakiranju (zavisno da li imamo prah ili komade alge) i u nju isto tako umiješati propasiranu marmeladu.
22. VOĆNA PITA

Sastojci: 

za tijesto: 30 dkg brašna, 15 dkg margarina, 10 dkg šećera, 1 prašak za pecivo, 2 žlice mlijeka, 1 puding od vanilije, sezonsko voće po želji (maline, kupine, ribizli, polovice oguljenih marelica ili breskvi, mango ili bilo koje drugo voće)

za preljev: želatina alge agar-agar ili tučeno slatko vrhnje
Umijesimo tijesto od svih navedenih sastojaka te ga natiskamo u plitku po mogućnosti okruglu posudu (npr. lima za pizzu). Tijesto pečemo 15-20 minuta na 190 °C. Kad se podloga ohladi prelijemo je s pudingom koji smo skuhali na uobičajen način i rashladili. U puding utisnemo polovice marelica ili drugo voće. Podloga mora imati i okomite stranice (kao ogradica) da puding ne bi iscurio. Pitu na kraju prelijemo želatinom
 rastopljenom u soku ili vodi i ukrasimo šlagom. Ako nemamo algu agar-agar, čitavu površinu pite premažemo šlagom i ukrasimo komadićima voća. Ova pita je idealna za ljetne mjesece kada šlag možemo zamijeniti raznim vrstama sladoleda.
23. BIJELE KOCKE
Sastojci: 

1 šalica griza, 1 šalica šećera, 1 šalica ulja ili malo manje, 2 žlice brašna, 10 dkg badema ili oraha, 3 jabuke, 1 šalica mlijeka, 2 žlice vrhnja za kuhanje, prašak za pecivo, vanilin šećer

Izmiksamo griz, brašno, šećer, ulje, mlijeko, vrhnje i prašak za pecivo. U tijesto dodamo mljevene orahe i naribane jabuke. Lagano pomiješamo žlicom. U lim premazan margarinom i pobrašnjen izlijemo priprmljenu smjesu. Pečemo oko 25 minuta na 220 °C. Gotove kocke možemo preliti preljevem od čokolade ili šećernom glazurom.

25. LJETNI KOLAČ
Sastojci: 

otprilike 30 dkg keksa Petit Beure, 1-1,5 kg jabuka, 20 dkg šećera, 2 pudinga od vanilije, 4 dcl slatkog vrhnja ili 2 vrećice instant šlaga

Jabuke ogulimo, oslobodimo od koštica i narežemo na tanje kolutove. Stavimo ih kuhati u 1 litru vode u koju smo dodali šećer. Kada jabuke omekšaju, ocijedimo ih ali vodu sačuvamo. Dno lima u koji ćemo slagati kolač prekrijemo keksima (dovoljan je jedan red keksa, ali se dno ne smije vidjeti). Skuhane jabuke lagano izdrobimo vilicom u manje komade i rasporedimo po keksima. Vodu koja nam je preostala od kuhanja jabuka stavimo da ponovo proključa. Prije toga odvojimo par žlica i izmiješamo prah za puding. Kad voda zakipi ukuhamo u nju puding. Gotov puding prelijemo preko jabuka i ostavimo u hladnjaku da se stisne. U međuvremenu napravimo šlag koji isto stavimo da se hladi. Prije posluživanja kolač izrežemo na kocke te na svaku stavimo malo šlaga (po mogućnosti pomoću slastičarske šprice). Na šlag možemo posipati malo naribane čokolade. Ovaj kolač je naročito dobar ljeti jer je lagan i osvježava.

26. BISKVIT S JABUKAMA

Sastojci:

7 žlica brašna, 7 žlica šećera, 7 žlica ulja, 7 žlica mlijeka, 3 jabuke, prašak za pecivo

za ocaklinu: 10 dkg čokolade, 5 dkg maslaca, malo mlijeka

Dobro izmiksamo sve sastojke osim jabuka. Jabuke ogulimo i naribamo direktno u tijesto. Pomiješamo žlicom. U lim koji smo premazali maslacem i pobrašnili ulijemo smjesu. Biskvit pečemo na 200 °C oko pola sata (dok se rubovi biskvita lagano ne odvoje od lima). Ocaklinu otopimo na laganoj vatri i prelijemo preko biskvita.

27. PITA OD MAKA

Sastojci:

20 dkg brašna, 15 dkg maslaca ili margarina, 20 dkg kravljeg sira, vanilin šećer, prašak za pecivo
za nadjev: 10 dkg mljevenog maka, 7 žlica kipućeg mlijeka, 10 dkg šećera, vanilin šećer, 5 dkg groždica

za preljev: 6 dkg šećera, 1 dcl vode ili mlijeka
Umijesimo tijesto od svih navedenih sastojaka. Podijelimo tijesto na tri jednaka dijela. Dva dijela ponovno spojimo i razvaljamo na veličinu malo veću od dna lima u kojem ćemo peći kolač. Lim nije potrebno mazati i brašniti. Tijesto treba biti debljine od oko 1 cm. Namotamo ga na valjak i nad limom odmotamo. Ako nam se tijesto trga rashladimo ga u hladnjaku. Stranice lima moraju također biti obložene tijestom. Za nadjev mak pomiješamo sa šećerom. Groždice operemo i stavimo kuhati u mlijeko. Kad mlijeko provrije prelijemo ga preko maka i sve dobro izmiješamo. Nadjev rasporedimo po tijestu. Ostatak tijesta razvaljamo i narežemo na duge trake široke 2 cm. Trake slažemo preko nadjeva ukoso tako da se križaju. Kolač tada stavimo peći u pećnicu prethodno zagrijanu na 220 °C. Pečemo ga oko 35 minuta. Kada je kolač gotov, još vruć prelijemo s preljevom koji smo otopili na laganoj vatri (šećer se mora sasvim rastopiti). Ako nam se čini da je kolač presuh, količinu preljeva možemo povećati.

28. LEDENE KOCKE
Sastojci:

3 dcl brašna, 2 dcl jogurta, 1,5 dcl mlijeka, 1,5 dcl šećera, 1,5 dcl ulja, jagoda po želji, 1 puding od vanilije ili jagoda ili želatina alge agar-agar, šlag, prašak za pecivo

Izmiksamo tijesto od brašna, jogurta, mlijeka, šećera, ulja i praška za pecivo. Lim u kojem ćemo peći kolač premažemo maslacem i pobrašnimo te u njega ulijemo smjesu. Lim može biti veći jer biskvit ne mora biti visok. Pečemo na 200 °C oko pola sata (dok se rubovi ne odvoje). Biskvit ohladimo (ne u hladnjaku). Za to vrijeme očistimo i operemo jagode te ih prepolovimo. Jagode poslažemo jednu polovicu do druge na biskvit. Puding skuhamo prema uputu samo što umjesto mlijeka upotrijebimo 3 dcl vode. Takvim pudingom prelijemo jagode i ohladimo u hladnjaku. Prije posluživanja ukrasimo šlagom i komadićima jagoda te naribanom čokoladom. Umjesto vode, za puding možemo upotrijebiti čaj od metvice.
29. DOMAĆI PUDING

Sastojci:

½ l mlijeka, 3 žlice šećera, 2 žlice mekog brašna ili škrobnog brašna (Gustin), 3 žlice kakaa ili naribane čokolade, 2 žličice maslaca ili margarina, po željibademi, orasi, groždice ili kokos

Mlijeko stavimo kuhati. Odvojimo odmah 6 žlica i pomiješamo s brašnom i šećerom (ne smije biti grudica). U mlako mlijeko dodamo smjesu i kakao te dobro promiješamo. Ako se stvore grudice upotrijebimo mikser. Smjesu kuhamo na vrlo laganoj vatri dok se ne zgusne i dok se ne počnu dizati veliki mjehuri. Tada umiješamo maslac i dobro promiješamo. Puding stalno miješamo da ne zagori. Maknemo posudu s vatre i umiješamo bademe, orahe, groždice, kokos ili mješavinu svega toga (ovisno prema ukusu). Ako želimo puding od vanilije, umjesto kakaa u smjesu stavimo žličicu mlijeka u prahu i 2 vanilin šećera ili aromu vanilije. U puding možemo na kraju dodati i razne druge sastojke kao što su osušene pšenične klice ili kandirano voće ili zobene pahuljice. Kada se ohladi puding možemo i izmiksati s istom količnom jogurta i svježeg voća te tako dobiti izvrstan voćni jogurt u koji možemo staviti i kuhanu pšenicu ili neke druge žitarice. Ovaj nam recept daje nepresušan izvor mogućnosti uz samo malo mašte.
32. KRAFNE 1

Sastojci: 

60 dkg oštrog brašna, 3 dcl mlijeka, kocka kvasca, 10 dkg šećera, malo soli, ulje za prženje, šećer u prahu za posipanje

Kvasac razmrvimo u 3 žlice mlakog mlijeka u koje smo dodali 1 žlicu brašna i 1 žlicu šećera. Dobro pomiješamo i pustimo da se diže na toplom. Sve ostale sastojke isto ostavimo na toplom da se ugriju. U brašno umiješamo dignuti kvasac i ostatak mlijeka i šećera te sve ostale sastojke. Tijesto dobro izmiješamo i “tučemo” kuhačom da dobije mjehuriće. Tijesto ostavimo da se diže na toplom dok ne postigne dvostruki volumen. U posudu ulijemo dosta ulja jer se krafne moraju peći u dubokom ulju. Kad se ulje ugrije, žlicom koju smo namočili u ulje grabimo tijesto i spuštamo u posudu. Pečemo s obje strane dok ne porumene. Krafne ocijedimo od viška ulja na papirnatom ubrusu i posipamo šećerom. Ako želimo, krafne možemo puniti s pekmezom pomoću obične šprice. Vrh šprice utisnemo u krafnu i lagano pritisnemo. Ovaj recept je vrlo jednostavan dok sljedeći zahtijeva nešto više vremena i umješnosti.

33. KRAFNE 2

Sastojci:

½ kg oštrog brašna, ½ kg glatkog brašna, 1 dkg soli, 5 dkg margarina, 5 dkg šećera, ½ l mlijeka, 2 dcl kiselog vrhnja, 2 kocke kvasca, prašak za pecivo, vanilin šećer,korica limuna ako imate neprskani limun, malo limunovog soka, marmelada po izboru, ulje za prženje, šećer u prahu za posipanje
Kvasac razmrvimo, dodamo mu žlicu brašna, žlicu šećera i 3 žlice mlakog mlijeka. Dobro pomiješamo i ostavimo da se diže na toplom. Sve sastojke stavimo isto na toplo da se ugriju. Kad se kvasac digne dodamo ga u brašno zajedno sa svim ostalim sastojcima. Tijesto dobro izmijesimo (može i mikserom) i “istučemo” kuhačom. Pokrijemo krpom i stavimo na toplo da se diže barem pola sata. Dignuto tijesto razvaljamo na debljinu od 1 cm i čašom oštrih rubova izrezujemo krugove. Na pola kolutova stavimo malo marmelade i poklopimo s drugom polovicom. Sa nešto manjom čašom stisnemo svaku krafnu ponovno da se rubovi dobro zatvore. Višak tijesta odvojimo. Te ostatke tijesta možemo ponovno razvaljati ili ih jednostavno kada ispečemo sve krafne ispeći. Krafne ostavimo još neko vrijeme da se dižu. Pečemo ih u dubokom ulju s obje strane, ocijedimo na papirnatom ubrusu i posipamo šećerom.

34. RUŽICE (OSINJA GNJEZDA)

Sastojci:

30 dkg oštrog brašna, kocka kvasca, 3 pune žlice vrhnja, 2 dcl mlijeka ili manje, vanilin šećer
za nadjev: 10 dkg maslaca, 10 dkg šećera, vanilin šećer, 15-20 dkg mljevenih oraha

za preljev: ½ l mlijeka, 15 žlica šećera
Razmrvimo kvasac u 3 žlice mlijeka u koje smo stavili vanilin šećer i 1 žlicu brašna. Dobro pomiješamo i ostavimo na toplom da se diže. Ostale sastojke isto stavimo na toplo da se ugriju. Kada se kvasac digne pomiješamo ga sa brašnom, vrhnjem i ostatkom mlijeka. Umijesimo glatko tijesto koje ostavimo da se diže barem pola sata. Nakon toga tijesto razvaljamo u izduženi pravokutnik debljine oko pola cm. Izmiksamo pjenasto maslac i šećer te time premažemo tijesto. Na maslac posipamo orahe te tijesto pažljivo zarolamo po duljini tako da dobijemo dugačku rolu. Rolanje mora biti čvrsto tako da kolač lagano pritiskamo da se poslije ne bi raspadao. Roladu narežemo na kolutiće debele oko 1 cm. Ružice poslažemo tijesno u lim koji smo premazali samo s maslacem (bez brašna) te ih pustimo još neko vrijeme da se dižu. Zatim kolač stavimo u prethodno zagrijanu pećnicu i pečemo na 200 °C dok se lagano ne zarumene. Još vruća gnijedza zalijemo s kipućim mlijekom u kojem smo skuhali šećer. Ostavimo na toplom (može i u isključenoj otvorenoj pećnici) dok se mlijeko ne upije dopola. Umjesto šećera za preljev možemo koristiti i med koji ne smijemo kuhati, a umjesto oraha možemo koristiti i mak, pšenične klice i dr.
35. RUSKI KOLAČ
Sastojci:

20 dkg oštrog brašna, 20 dkg glatkog brašna, 20 dkg kravljeg sira, 3 žlice mlijeka, 1 dcl kiselog vrhnja, 8 dkg šećera, 4 žličice praška za pecivo
za nadjev: 10 dkg badema, 20 dkg groždica, 5 dkg šećera, vanilin šećer, 5 dkg maslaca, žličica cimeta (neobavezno)

Umiješamo tijesto od svih sastojaka. Kada postane potpuno glatko razvaljamo ga na debljinu otprilike pola centimetra. Razvaljamo ga u izduženi pravokutnik jer ćemo ga rolati. Tijesto premažemo rastopljenim maslacem i posipamo groždicama, samljevenim bademima i šećerom. Kolač savijemo kao roladu i ostavimo neko vrijeme na toplom. Zatim roladu premjestimo u lim premazan maslacem i pobrašnjen te pečemo u pećnici na 200 °C oko 40 minuta. Na kraju roladu posipamo šećerom u prahu. Ako želimo da nam kolač bude još bolji groždice i bademe prelijemo s kipućom vodom. Groždice će lijepo nabubriti, a bademima ćemo lako skinuti kožicu.
� Tamas – jedna od tri gune koja predstavlja neznanje, neaktivnost, lijenost i tamu


� Kapha – po ayurvedi jedan od tri temeljna tipa energije koji određuju tjelesnu konstituciju. Kapha predstavlja zemljano-vodenu konstituciju


� želatina je životinjskog porijekla pa stoga koristite algu agar-agar





